# ܩܲܕܸܡܝܼܬܘܿܢ ܩܵܐ ܕܫܲܘܬܸܦܝܼܬܘܿܢ ܓܵܘ NDIS

## ܟܬܵܒܼܘܿܢܵܐ 1 ܡܼܢ 3

### ܐܲܨܲܚܬܵܐ ܕܡܠܘܿܐܵܐ ܗܵܣܵܢܵܝ ܩܪܵܝܬܹܗ ܐܲܚܟ̰ܝܼ

Assyrian | ܐܵܬܘܿܪܵܝܵܐ

## ܕܵܐܟܼܝܼ ܠܡܲܦܠܘܼܚܹܐ ܐܵܗܵܐ ܟܬܵܒܼܘܿܢܵܐ

ܘܲܟܝܼܠܘܼܬܵܐ ܐܘܼܡܬܵܝܬܵܐ ܕܥܲܪܵܒܼܘܼܬܵܐ ܕܫܲܦܠܘܼܬܵܐ (National Disability Insurance  
Agency, NDIA) ܟܬܝܼܒܼܬܵܐ ܝܠܵܗܿ ܐܵܗܵܐ ܟܬܵܒܼܘܿܢܵܐ ܐܝܼܡܲܢ ܕܚܵܙܝܼܬܘܿܢ ܠܚܲܒܪܵܐ ܕ 'ܐܲܚܢܲܢ' ܡܲܥܢܵܝܹܗ ܝܼܠܹܗ NDIA.

ܐܲܚܢܲܢ ܟܬܝܼܒܼܠܲܢ ܐܵܗܵܐ ܟܬܵܒܼܘܿܢܵܐ ܒܚܕܵܐ ܐܘܼܪܚܵܐ ܗܵܣܵܢܵܝ ܩܵܐ ܩܪܵܝܬܵܐ.

ܐܲܚܢܲܢ ܟܬܝܼܒܼܠܲܢ ܚܲܕܟܡܵܐ ܚܲܒܪܵܢܹ̈ܐ ܐܵܢܲܢܩܵܝܹ̈ܐ **ܒܐܵܬܘܵܬܹ̈ܐ ܕܛܲܒ݂ܥܵܐ ܚܠܝܼܡܵܐ**.

ܡܲܥܢܵܝ ܕܐܵܗܵܐ ܝܼܠܹܗ ܕܐܵܬܘܵܬܹ̈ܐ ܝܼܢܵܐ ܒܘܼܫ ܚܠܝܼܡܹ̈ܐ ܘܒܘܼܫ ܚܸܫܟܵܢܹ̈ܐ.

ܐܲܚܢܲܢ ܟܹܐ ܡܲܢܗܸܪܲܚ ܡܘܿܕܝܼ ܝܠܹܗ ܡܲܥܢܵܝ ܕܐܲܢܹܐ ܚܲܒܪܵܢܹ̈ܐ ܟܬܝܼܒܼܹ̈ܐ ܒܐܵܬܘܵܬܹ̈ܐ ܕܛܲܒܼܥܵܐ ܚܠܝܼܡܵܐ.

ܐܝܼܬ ܚܲܕ ܣܸܕܪܵܐ ܕܐܲܢܹܐ ܚܲܒܪܵܢܹ̈ܐ ܥܲܠ ܦܵܬܵܐ ܕ 29.

ܐܵܗܵܐ ܟܬܵܒܼܘܿܢܵܐ ܕܝܼܠܵܗܿ ܗܵܣܵܢܵܝ ܩܪܵܝܬܹܗ ܝܼܠܹܗ ܚܕܵܐ ܓܕܝܼܡܘܼܬܵܐ ܕܚܲܕ ܟܬܵܒܼܵܐ ܐ݉ܚܹܪ݉ܢܵܐ.

ܡܵܨܝܼܬܘܿܢ ܛܵܠܒܝܼܬܘܿܢ ܗܲܝܲܪܬܵܐ ܩܵܐ ܕܩܵܪܝܼܬܘܿܢ ܠܹܗ ܐܵܗܵܐ ܟܬܵܒܼܘܿܢܵܐ.

ܚܲܕ ܚܲܒܼܪܵܐ، ܗܲܕܵܡܵܐ ܕܒܲܝܬܘܼܬܵܐ ܝܲܢ ܦܲܪܨܘܿܦܵܐ ܕܣܢܵܕܬܵܐ ܒܲܠܟܵܐ ܡܵܨܹܐ ܗܲܝܸܪ ܠܵܘܟܼܘܿܢ.

ܟܬܵܒܼܘܿܢܵܐ 1 ܟܹܐ ܡܲܢܗܸܪ ܕܵܐܟܼܝܼ ܩܲܕܸܡܝܼܬܘܿܢ ܩܵܐ NDIS.

ܟܬܵܒܼܘܿܢܵܐ 2 ܟܹܐ ܡܲܢܗܸܪ ܕܵܐܟܼܝܼ ܠܸܥܒܼܵܕܵܐ ܚܲܕ ܚܘܼܛܵܛܵܐ ܕ NDIS.

ܟܬܵܒܼܘܿܢܵܐ 3 ܟܹܐ ܡܲܢܗܸܪ ܕܵܐܟܼܝܼ ܠܡܲܦܠܘܼܚܹܐ ܚܘܼܛܵܛܵܘܟܼܘܿܢ ܕ NDIS.

ܐܵܗܵܐ ܝܼܠܹܗ ܟܬܵܒܼܘܿܢܵܐ 1.

ܠܲܝܬ ܚܲܝܠܵܐ ܕܩܵܪܝܼܬܘܿܢ ܠܹܗ ܟܠܹܗ ܐܵܗܵܐ ܟܬܵܒܼܘܿܢܵܐ ܒܚܕܵܐ ܓܵܗܵܐ.

ܡܵܨܝܼܬܘܿܢ ܫܵܩܠܝܼܬܘܿܢ ܥܸܕܵܢܵܐ ܘܦܵܠܚܝܼܬܘܿܢ ܒܝܼܹܗ ܒܪܲܗܵܬܘܼܬܵܘܟܼܘܿܢ.

## ܡܘܿܕܝܼ ܐܝܼܬ ܓܵܘ ܕܐܵܗܵܐ ܐܸܫܛܵܪܵܐ؟

ܡܘܿܕܝܼ ܝܠܹܗ NDIS؟ 3

ܡܘܿܕܝܼ ܟܹܐ ܥܵܒܼܹܕ NDIS؟ 4

ܡܵܢܝܼ ܟܹܐ ܗܲܝܸܪ ܒܡܲܩܪܲܒܼܬܵܐ ܕ NDIS؟ 6

ܡܵܢܝܼ ܡܵܨܹܐ ܫܲܘܬܸܦ ܓܵܘ NDIS؟ 9

ܦܵܣܘܿܥܝܵܬܹ̈ܐ ܕܩܲܕܸܡܝܼܬܘܿܢ ܩܵܐ ܕܫܲܘܬܸܦܝܼܬܘܿܢ ܓܵܘ NDIS 15

ܩܵܐ ܡܘܿܕܝ݉ ܟܹܐ ܦܵܪܥܵܐ ܡܲܘܲܠܬܵܐ ܕ NDIS؟ 18

ܡܘܿܕܝܼ ܒܸܕ ܗܵܘܹܐ ܡܼܢ ܒܵܬ݉ܪ ܕܩܲܕܸܡܝܼܬܘܿܢ؟ 23

ܕܵܐܟܼܝܼ ܣܢܝܼܕܠܹܗ NDIS ܩܵܐ ܐ݉ܢܵܫܹ̈ܐ ؟ 25

ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ 28

ܣܸܕܪܵܐ ܕܚܲܒܪܵܢܹ̈ܐ 29

## ܡܘܿܕܝܼ ܝܠܹܗ NDIS؟

ܐܸܣܟܹܝܡܵܐ ܐܘܼܡܬܵܝܵܐ ܕܥܲܪܵܒܼܘܼܬܵܐ ܕܫܲܦܠܘܼܬܵܐ ܟܹܐ ܦܵܪܹܥ ܩܵܐ ܣܢܵܕܝܵܬܹ̈ܐ ܘܚܸܠܡܲܬܹ̈ܐ ܩܵܐ ܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܓܵܘ ܟܠܹܗ ܐܲܬܪܵܐ ܕܐܘܿܣܬܪܵܠܝܵܐ.

ܐܲܚܢܲܢ ܟܹܐ ܩܵܪܲܚ ܠܹܗ NDIS.

NDIS ܝܼܠܹܗ ܣܢܵܕܬܵܐ ܡܼܢ ܫܘܼܠܛܵܢܵܐ ܐܘܿܣܬܪܵܠܵܝܵܐ.

NDIS ܟܹܐ ܣܵܢܹܕ ܠܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܩܵܐ ܕ:

* ܩܵܢܝܼ ܠܣܢܵܕܝܵܬܹ̈ܐ ܕܣܢܝܼܩܹ̈ܐ ܝܢܵܐ ܥܲܠܲܝܗܝ
* ܫܵܩܠܝܼ ܦܘܼܣܩܵܢܹ̈ܐ ܒܘܼܕ ܣܢܵܕܝܵܬܲܝ̈ܗܝ
* ܗܵܘܝܼ ܡܙܘܼܒܛܸܢܹܐ ܠܡܕܲܒܲܪܬܵܐ ܕܣܢܵܕܝܵܬܲܝ̈ܗܝ.

NDIS ܐܵܦ ܟܹܐ ܗܲܝܸܪ ܩܵܐ ܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܕܩܵܢܝܼ ܣܢܵܕܬܵܐ:

* ܐܲܝܟܼ ܟܡܵܐ ܕܡܸܬܗܵܘܝܵܢܬܵܐ ܝܠܵܗܿ ܒܓ̰ܲܠܕܘܼܬܵܐ ܓܵܘ ܚܲܝܲܝ̈ܗܝ
* ܐܝܼܡܲܢ ܒܫܘܼܪܵܝܵܐ ܗܵܘܹܐ ܠܗܘܿܢ ܚܕܵܐ ܫܲܦܠܘܼܬܵܐ.

ܐܵܗܵܐ ܟܹܐ ܦܵܐܹܫ ܩܸܪܝܵܐ **ܡܸܨܥܵܝܘܼܬܵܐ ܒܟ݂ܝܼܪܵܝܬܵܐ**.

ܡܵܨܝܵܢܬܵܐ ܝܠܵܗܿ ܛܲܒܲܩܬܘܿܗܿ ܩܵܐ ܬܸܪܘܲܝܗܝ ܩܵܐ ܫܲܒܼ̈ܪܹܐ ܘܐܵܦ ܩܵܐ ܐ݉ܢܵܫܹ̈ܐ ܟܡܝܼܠܹ̈ܐ ܒܫܸܢܹ̈ܐ.

NDIS ܐܵܦ ܡܵܨܹܐ ܐܵܣܸܪ ܠܗܘܿܢ ܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܒܚܸܠܡܲܬܹ̈ܐ ܓܵܘ ܟܢܘܼܫܬܲܝܗܝ.

ܩܵܐ ܛܘܼܦ̮ܣܵܐ، ܒܚܲܕ ܐܵܣܝܵܐ ܝܲܢ ܒܚܕܵܐ ܩܘܼܒܘܼܚܬܵܐ ܕܣܢܵܕܬܵܐ.

ܘ NDIS ܟܹܐ ܫܲܪܸܟ ܠܵܗܿ ܡܵܘܕܥܵܢܘܼܬܵܐ ܒܘܼܕ ܡܘܿܕܝ݉ ܣܢܵܕܝܵܬܹ̈ܐ ܟܹܐ ܡܲܩܪܸܒܼ ܟܠܚܲܕ ܫܘܼܠܛܵܢܵܐ ܕܐܘܼܚܕܵܢܵܐ ܝܲܢ ܕܐܸܩܠܹܝܡܵܐ.

## ܡܘܿܕܝܼ ܟܹܐ ܥܵܒܼܹܕ NDIS؟

### ܡܲܘܲܠܬܵܐ ܩܵܐ ܣܢܵܕܝܵܬܹ̈ܐ ܘܚܸܠܡܲܬܹ̈ܐ ܩܵܐ ܡܫܲܘܬܸܦܵܢܹ̈ܐ

**ܡܲܘܲܠܬܵܐ ܝܼܠܵܗܿ ܙܘܼܙܵܐ ܕܟܹܐ ܦܵܐܹܫ** ܦܘܼܪܥܸܝܵܐ ܡܼܢ ܫܘܼܠܛܵܢܵܐ ܩܵܐ ܣܢܵܕܝܵܬܹ̈ܐ ܘܚܸܠܡܲܬܹ̈ܐ.

NDIS ܟܹܐ ܡܙܲܘܸܕ ܡܲܘܲܠܬܵܐ ܩܵܐ **ܡܫܲܘܬܸܦܵܢܹ̈ܐ**.

ܐܝܼܡܲܢ ܕܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܫܲܘܬܸܦܝܼ ܓܵܘ NDIS، ܟܹܐ ܩܵܪܲܚ ܠܗܘܿܢ ܡܫܲܘܬܸܦܵܢܹ̈ܐ.

ܐܲܝܵܐ ܡܲܘܲܠܬܵܐ ܡܵܨܝܵܐ ܗܲܝܸܪܵܐ ܩܵܐ ܡܫܲܘܬܸܦܵܢܹ̈ܐ:

* ܕܚܲܝܝܼ ܚܲܝܹ̈ܐ ܒܲܣܝܼܡܹ̈ܐ
* ܕܡܲܒܣܸܡܝܼ ܓܵܘ ܚܲܝܘܼܬܲܝܗܝ.

ܠܵܐ ܟܠܚܲܕ ܕܐܝܼܬܠܹܗ ܫܲܦܠܘܼܬܵܐ ܡܵܨܹܐ ܩܵܢܹܐ ܠ NDIS.

ܝܲܥܢܹܐ ܐܲܚܢܲܢ ܟܹܐ ܗܲܝܸܪܲܚ ܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܩܵܐ ܕܡܲܫܟܼܚܝܼ ܘܡܲܦܠܸܚܝܼ ܐܵܦ ܣܢܵܕܝܵܬܹ̈ܐ ܐ݉ܚܹܪ݉ܢܹ̈ܐ.

ܐܲܚܢܲܢ ܟܹܐ ܡܲܢܗܸܪܲܚ ܡܵܢܝܼ ܡܵܨܹܐ ܡܲܦܠܸܚ ܠ NDIS ܥܲܠ ܦܵܬܵܐ 9.

ܫܘܼܠܛܵܢܵܐ ܐܘܿܣܬܪܵܠܵܝܵܐ ܥܒܼܝܼܕܠܹܗ ܩܵܢܘܿܢܹ̈ܐ ܒܘܼܕ ܐܲܝܢܝܼ ܣܢܵܕܝܵܬܹ̈ܐ ܡܵܨܹܐ NDIS ܦܵܪܹܥ ܩܵܬܲܝܗܝ.

ܩܵܢܘܿܢܹ̈ܐ ܟܹܐ ܡܲܢܗܸܪܝܼ ܕܐܲܢܹܐ ܣܢܵܕܝܵܬܹ̈ܐ ܓܵܪܹܓ ܗܵܘܝܼ:

* **ܡܸܬܩܲܒܠܵܢܹ̈ܐ** ــ ܚܲܕ ܡܸܢܕܝܼ ܕܗܵܘܹܐ ܟܹܐܢܵܐ
* **ܐܵܢܲܢܩܵܝܹ̈ܐ** ــ ܚܲܕ ܡܸܢܕܝܼ ܕܚܲܕ ܦܲܪܨܘܿܦܵܐ ܣܵܢܹܩ ܥܲܠܹܗ.

ܐܵܦ ܐܝܼܬ ܚܲܕܟܡܵܐ ܣܢܵܕܝܵܬܹ̈ܐ ܕ NDIS ܠܹܐ ܡܵܨܹܐ ܦܵܪܹܥ ܩܵܐܠܲܝܗܝ.

ܩܵܐ ܛܘܼܦ̮ܣܵܐ، ܡܸܢܕܝܼܵܢܹ̈ܐ ܕܦܵܝܫܝܼ ܥܒܼܝܼܕܹܐ ܝܵܘܡܵܐ ܒܝܵܘܡܵܐ ܐܲܝܟܼ ܒܲܩܵܠܘܼܬܵܐ.

### ܕܵܐܟܼܝܼ ܒܸܕ ܡܲܫܟܼܚܝܼܬܘܿܢ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ؟

ܡܵܨܝܼܬܘܿܢ ܡܲܫܟܼܚܝܼܬܘܿܢ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܕ ܡܘܿܕܝ݉ ܣܢܵܕܝܵܬܹ̈ܐ ܡܵܨܲܚ ܐܲܚܢܲܢ ܦܵܪܥܲܚ ܩܵܐܠܲܝܗܝ ܡܼܢ ܥܲܠ ܫܵܘܦܲܢ ܐܸܠܸܟܬܪܘܿܢܵܝܵܐ.

[ourguidelines.ndis.gov.au/how-ndis-supports-work-menu/reasonable-and-necessary-supports](https://ourguidelines.ndis.gov.au/how-ndis-supports-work-menu/reasonable-and-necessary-supports)

NDIS ܐܵܦ ܟܹܐ ܦܵܠܹܚ ܩܵܐ ܕܐܵܣܹܪ ܟܠܲܝܗܝ ܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܒܣܢܵܕܝܵܬܹ̈ܐ ܕܣܢܝܼܩܹ̈ܐ ܝܢܵܐ ܥܲܠܲܝܗܝ.

## ܡܵܢܝܼ ܟܹܐ ܗܲܝܸܪ ܒܡܲܩܪܲܒܼܬܵܐ ܕ NDIS؟

### ܘܲܟܝܼܠܘܼܬܵܐ ܐܘܼܡܬܵܝܬܵܐ ܕܥܲܪܵܒܼܘܼܬܵܐ ܕܫܲܦܠܘܼܬܵܐ (National Disability Insurance Agency)

ܘܲܟܝܼܠܘܼܬܵܐ ܐܘܼܡܬܵܝܬܵܐ ܕܥܲܪܵܒܼܘܼܬܵܐ ܕܫܲܦܠܘܼܬܵܐ ܟܹܐ ܡܲܪܚܸܛܵܐ ܠ NDIS.

ܟܹܐ ܩܵܪܲܚ ܠܵܗܿ NDIA.

NDIA ܝܼܠܵܗܿ ܚܲܕ ܣܵܗܡܵܐ ܡܼܢ ܫܘܼܠܛܵܢܵܐ ܐܘܿܣܬܪܵܠܵܝܵܐ.

ܦܝܼܫܬܵܐ ܝܠܵܗܿ ܫܘܼܬܐܸܣܬܵܐ ܠܦܘܼܬ ܩܵܢܘܿܢܵܐ. ܩܵܢܘܿܢܵܐ ܕܛܲܒܸܩ ܦܝܼܫܵܐ ܝܠܹܗ ܩܸܪܝܵܐ ܐܸܣܟܹܝܡܵܐ ܐܘܼܡܬܵܝܵܐ ܕܥܲܪܵܒܼܘܼܬܵܐ ܕܫܲܦܠܘܼܬܵܐ ܕܫܹܢ݇ܬܵܐ 2013.

NDIA ܟܹܐ ܫܵܩܠܵܐ ܦܘܼܣܩܵܢܵܐ:

* ܡܵܢܝܼ ܡܵܨܹܐ ܕܗܵܘܹܐ ܚܲܕ ܡܫܲܘܬܸܦܵܢܵܐ
* ܡܘܿܕܝ݉ ܣܢܵܕܝܵܬܹ̈ܐ ܡܵܨܹܐ NDIS ܡܲܘܸܠ ܠܗܘܿܢ.

### ܫܲܪܝܼܟܹ̈ܐ ܓܵܘ ܟܢܘܼܫܬܵܐ

ܫܲܪܝܼܟܹ̈ܐ ܓܵܘ ܟܢܘܼܫܬܵܐ ܝܼܢܵܐ ܫܘܼܬܐܵܣܹ̈ܐ ܟܢܘܼܫܬܵܢܵܝܹ̈ܐ ܕܟܹܐ ܦܵܠܚܲܚ ܥܲܡܲܝܗܝ.

#### ܡܣܲܕܪܵܢܹ̈ܐ ܕܦܢܝܼܬܵܐ ܡܲܗܲܠܵܝܬܵܐ

ܡܣܲܕܪܵܢܹ̈ܐ ܕܦܢܝܼܬܵܐ ܡܲܗܲܠܵܝܬܵܐ ܝܼܢܵܐ ܐ݉ܢܵܫܹ̈ܐ ܕܟܹܐ ܦܵܠܚܝܼ ܩܵܐ ܫܲܪܝܼܟܹ̈ܐ ܕܕܝܼܲܢ ܓܵܘ ܟܢܘܼܫܬܵܐ.

ܟܹܐ ܗܲܝܸܪܝܼ ܩܵܐ ܟܠܲܝܗܝ ܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܕܡܲܫܟܼܚܝܼ ܘܡܲܦܠܸܚܝܼ ܠܣܢܵܕܝܵܬܹ̈ܐ.

ܘܟܹܐ ܫܲܪܸܟܝܼ ܒܡܲܦܠܲܚܬܵܐ ܕܡܵܘܕܥܵܢܘܼܬܵܐ ܒܘܼܕ NDIS ܥܲܡ ܟܢܘܼܫܬܵܐ.

ܐܸܢ ܐܲܚܬܘܿܢ ܝܼܬܘܿܢ ܒܥܘܼܡܪܵܐ ܕ 7 ܫܸܢܹ̈ܐ ܝܲܢ ܥܸܠܸܠ، ܚܲܕ ܡܣܲܕܪܵܢܵܐ ܕܦܢܝܼܬܵܐ ܡܲܗܲܠܵܝܬܵܐ ܒܸܕ ܗܵܘܹܐ ܗܿܘ ܦܲܪܨܘܿܦܵܐ ܪܹܫܵܝܵܐ ܩܵܐ NDIS ܠܗܲܡܙܘܼܡܹܐ ܥܲܡܹܗ.

#### ܫܲܪܝܼܟܹ̈ܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ

ܚܲܕܟܡܵܐ ܡܼܢ ܫܲܪܝܼܟܹ̈ܐ ܕܕܝܼܲܢ ܓܵܘ ܟܢܘܼܫܬܵܐ ܟܹܐ ܣܵܢܕܝܼ:

* ܫܲܒܼ̈ܪܹܐ ܕܐܝܼܬܠܗܘܿܢ ܫܲܦܠܘܼܬܵܐ
* ܒܲܝܬܘܼܝܵܬܲܝ̈ܗܝ.

ܐܝܼܬܠܲܢ ܚܲܕ ܚܘܼܪܙܵܐ ܩܵܐ ܫܲܒܼ̈ܪܹܐ ܕܐܝܼܬܠܗܘܿܢ ܫܲܦܠܘܼܬܵܐ ܐܵܢܝܼ ܕܝܼܢܵܐ ܒܥܘܼܡܪܵܐ ܕܐܸܠܬܲܚܬ ܡܼܢ 7 ܫܸܢܹ̈ܐ.

ܚܘܼܪܙܵܐ ܦܝܼܫܵܐ ܝܠܹܗ ܩܸܪܝܵܐ ܐܘܼܪܚܵܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ.

ܫܲܪܝܼܟܹ̈ܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ ܟܹܐ ܗܲܝܸܪܝܼ ܠܲܢ ܒܐܵܗܵܐ ܚܘܼܪܙܵܐ.

### ܡܘܿܕܝܼ ܒܘܼܕ ܦܸܢܝܵܬܹ̈ܐ ܕܠܲܝܬ ܠܗܘܿܢ ܚܲܕ ܡܣܲܕܪܵܢܵܐ ܕܦܢܝܼܬܵܐ ܡܲܗܲܠܵܝܬܵܐ ܝܲܢ ܫܲܪܝܼܟܵܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ؟

ܚܲܕܟܡܵܐ ܕܘܼܟܵܢܹ̈ܐ ܒܲܠܟܵܐ ܠܵܐ ܗܵܘܹܐ ܠܗܘܿܢ:

* ܡܣܲܕܪܵܢܹ̈ܐ ܕܦܢܝܼܬܵܐ ܡܲܗܲܠܵܝܬܵܐ
* ܫܲܪܝܼܟܹ̈ܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ.

ܐܸܢ ܟܹܐ ܚܵܝܝܼܬܘܿܢ ܓܵܘ ܚܕܵܐ ܡܼܢ ܕܐܲܢܹܐ ܦܸܢܝܵܬܹ̈ܐ، ܡܵܨܝܼܬܘܿܢ ܡܲܚܒܸܪܝܼܬܘܿܢ ܠܲܢ.

ܐܲܚܢܲܢ ܒܸܕ ܗܲܝܸܪܲܚ ܠܵܘܟܼܘܿܢ ܕܫܵܩܠܝܼܬܘܿܢ ܦܘܼܣܩܵܢܵܐ ܐܸܢ ܒܵܥܝܼܬܘܿܢ ܕܩܲܕܸܡܝܼܬܘܿܢ ܩܵܐ ܕܫܲܘܬܸܦܝܼܬܘܿܢ ܓܵܘ NDIS.

### ܕܵܐܟܼܝܼ ܡܵܨܝܼܬܘܿܢ ܡܲܚܒܸܪܝܼܬܘܿܢ ܠܲܢ؟

ܡܵܨܝܼܬܘܿܢ ܣܲܚܒܸܪܝܼܬܘܿܢ ܠܫܵܘܦܲܢ ܐܸܠܸܟܬܪܘܿܢܵܝܵܐ ܥܲܠ [**www.ndis.gov.au**](http://www.ndis.gov.au/)

ܝܲܢ ܡܵܨܝܼܬܘܿܢ ܡܲܚܒܸܪܝܼܬܘܿܢ ܠܲܢ ܥܲܠ ܡܸܢܝܵܢܵܐ **1800 800 110**

#### ܕܵܐܟܼܝܼ ܒܸܕ ܦܵܠܚܲܚ ܥܲܡܵܘܟܼܘܿܢ؟

ܩܝܵܡܵܐ ܕܚܸܠܡܲܬ ܕܡܫܲܘܬܸܦܵܢܵܐ (Participant Service Charter) ܕܕܝܼܲܢ ܟܹܐ ܡܲܢܗܸܪ ܡܘܿܕܝܼ ܡܵܨܝܼܬܘܿܢ ܣܵܒܪܝܼܬܘܿܢ ܡܼܢ NDIS.

ܐܵܦ ܟܹܐ ܡܲܢܗܸܪ ܕܵܐܟܼܝܼ ܐܲܚܬܘܿܢ ܡܵܨܝܼܬܘܿܢ:

* ܡܲܚܒܸܪܝܼܬܘܿܢ ܠܲܢ
* ܐܵܡܪܝܼܬܘܿܢ ܠܲܢ ܡܘܿܕܝܼ ܝܘܲܚ ܒܸܥܒܼܵܕܵܐ ܨܦܵܝܝܼ.

ܩܝܵܡܵܐ ܕܚܸܠܡܲܬ ܕܫܲܘܬܸܦܵܢܵܐ ܕܕܝܼܲܢ ܐܵܦ ܟܹܐ ܡܲܢܗܸܪ ܡܘܿܕܝܼ ܡܵܨܝܼܬܘܿܢ ܐܲܚܬܘܿܢ ܥܵܒܼܕܝܼܬܘܿܢ ܐܝܼܡܲܢ ܕܠܵܐ ܣܲܙܓܸܪܝܼܬܘܿܢ ܥܲܡ ܚܲܕ ܦܘܼܣܩܵܢܵܐ ܕܐܲܚܢܲܢ ܫܩܝܼܠ ܠܲܢ.

## ܡܵܢܝܼ ܡܵܨܹܐ ܫܲܘܬܸܦ ܓܵܘ NDIS؟

ܐܸܢ ܚܲܕ ܐ݉ܢܵܫܵܐ ܡܵܨܹܐ ܫܲܘܬܸܦ ܓܵܘ NDIS ܟܹܐ ܐܵܡܪܲܚ ܝܼܠܹܗ **ܚܫܝܼܚܵܐ**.

ܐܲܚܢܲܢ ܐܝܼܬܠܲܢ ܒܘܼܩܵܪܹ̈ܐ ܕܡܵܨܝܼܬܘܿܢ ܓ̰ܲܘܸܒܝܼܬܘܿܢ ܠܗܘܿܢ ܠܗܲܝܘܼܪܵܘܟܼܘܿܢ ܕܝܵܕܥܝܼܬܘܿܢ ܐܸܢ ܚܫܝܼܚܹ̈ܐ ܝܬܘܿܢ ܩܵܐ ܫܲܘܬܲܦܬܵܐ ܓܵܘ NDIS ܝܲܢ ܠܵܐ.

### ܒܘܼܩܵܪܵܐ 1

ܝܼܬܘܿܢ ܒܘܼܫ ܙܥܘܿܖܹ̈ܐ ܒܥܘܼܡܪܵܐ ܡܼܢ 65 ܫܸܢܹ̈ܐ؟

ܓܵܪܹܓ ܗܵܘܝܼܬܘܿܢ ܒܘܼܫ ܙܥܘܿܖܹ̈ܐ ܡܼܢ 65 ܫܸܢܹ̈ܐ ܩܵܐ ܕܗܵܘܝܼܬܘܿܢ ܚܫܝܼܚܹ̈ܐ ܩܵܐ ܫܲܘܬܲܦܬܵܐ ܓܵܘ NDIS.

ܐܸܢ ܝܼܬܘܿܢ ܒܘܼܫ ܙܥܘܿܖܹ̈ܐ ܒܥܘܼܡܪܵܐ ܡܼܢ 65 ܫܸܢܹ̈ܐ، ܡܵܨܝܼܬܘܿܢ ܐܵܙܠ݉ܝܼܬܘܿܢ ܠܒܘܼܩܵܪܵܐ 2.

[ܫܘܘܿܪܘܼܢ ܠܒܘܼܩܵܪܵܐ ܕ 2](#_Question_2)

ܐܸܢ ܝܼܬܘܿܢ ܒܘܼܫ ܙܥܘܿܖܹ̈ܐ ܒܥܘܼܡܪܵܐ ܡܼܢ 65 ܫܸܢܹ̈ܐ، ܠܹܐ ܡܵܨܝܼܬܘܿܢ ܫܲܘܬܸܦܝܼܬܘܿܢ ܓܵܘ NDIS.

ܐܝܼܢܵܐ ܒܲܠܟܵܐ ܗܵܘܝܼܬܘܿܢ ܡܵܨܝܵܢܹ̈ܐ ܕܡܲܦܠܸܚܝܼܬܘܿܢ ܣܢܵܕܝܵܬܹ̈ܐ ܐ݉ܚܹܪ݉ܢܹ̈ܐ.

ܡܵܨܝܼܬܘܿܢ ܣܲܚܒܸܪܝܼܬܘܿܢ ܠܫܵܘܦܵܐ ܐܸܠܸܟܬܪܘܿܢܵܝܵܐ ܕ My Aged Care ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܕ ܣܢܵܕܝܵܬܹ̈ܐ ܐܸܢ ܝܼܬܘܿܢ ܥܸܠܸܠ ܡܼܢ 65 ܫܸܢܹ̈ܐ – [**www.myagedcare.gov.au**](http://www.myagedcare.gov.au/)

### ܒܘܼܩܵܪܵܐ 2

ܟܹܐ ܚܵܝܝܼܬܘܿܢ ܓܵܘ ܐܘܿܣܬܪܵܠܝܵܐ؟

ܓܵܪܹܓ ܚܵܝܝܼܬܘܿܢ ܓܵܘ ܐܘܿܣܬܪܵܠܝܵܐ ܩܵܐ ܕܗܵܘܝܼܬܘܿܢ ܚܫܝܼܚܹ̈ܐ ܩܵܐ ܫܲܘܬܲܦܬܵܐ ܓܵܘ NDIS.

ܝܼܬܘܿܢ ܚܲܕ:

* ܒܢܲܝ̈ ܒܲܪ ܐܲܬܪܵܐ؟
* ܥܵܡܪܵܢܵܐ ܐܲܡܝܼܢܵܝܵܐ؟

ܒܸܕ ܗܵܘܹܐ ܠܵܘܟܼܘܿܢ ܚܲܕ ܐܸܫܛܵܪܵܐ ܕܐܵܡܹܪ ܠܵܘܟܼܘܿܢ ܕܝܼܬܘܿܢ ܚܲܕ ܡܼܢ ܕܐܲܢܹܐ، ܐܲܝܟܼ ܚܲܕ ܦܵܣܦܘܿܪܬ.

ܝܲܢ ܐܝܼܬܠܵܘܟܼܘܿܢ ܚܕܵܐ:

* **ܒ݂ܝܼܙܵܐ** ܐܲܡܝܼܢܵܝܬܵܐ؟
* ܒܼܝܼܙܵܐ ܕܐܵܕܫܵܐ ܕܝܼܠܵܢܵܝܵܐ ܢܛܝܼܪܵܐ (Protected Special Category visa)؟

ܚܕܵܐ ܒܼܝܼܙܵܐ ܝܼܠܵܗܿ ܚܲܕ ܐܸܫܛܵܪܵܐ ܕܟܹܐ ܐܵܡܪܵܐ ܡܵܨܝܼܬܘܿܢ ܐܵܙܠ݉ܝܼܬܘܿܢ ܠܚܲܕ ܐܲܬܪܵܐ ܐ݉ܚܹܪ݉ܢܵܐ ܩܵܐ ܚܲܕ ܡܸܬܚܵܐ ܡܬܘܼܚܸܡܵܐ ܕܥܸܕܵܢܵܐ.

ܐܵܦ ܓܵܪܹܓ ܗܵܘܹܐ ܠܵܘܟܼܘܿܢ ܚܲܕ ܡܼܢ ܕܐܲܢܹܐ ܩܵܐ ܕܗܵܘܝܼܬܘܿܢ ܚܫܝܼܚܹ̈ܐ ܩܵܐ NDIS.

ܡܵܨܝܼܬܘܿܢ ܐܵܙܠ݉ܝܼܬܘܿܢ ܠܒܘܼܩܵܪܵܐ 3 ܐܸܢ ܐܲܚܬܘܿܢ:

* ܟܹܐ ܚܵܝܝܼܬܘܿܢ ܓܵܘ ܐܘܿܣܬܪܵܠܝܵܐ.
* ܐܝܼܬܠܵܘܟܼܘܿܢ ܚܲܕ ܡܼܢ ܕܐܲܢܹܐ ܐܸܫܛܵܪܹ̈ܐ.

[ܫܘܘܿܪܘܼܢ ܠܒܘܼܩܵܪܵܐ ܕ 3](#_ܒܘܼܩܵܪܵܐ_3_1)

ܠܹܐ ܡܵܨܝܼܬܘܿܢ ܕܫܲܘܬܸܦܝܼܬܘܿܢ ܓܵܘ NDIS ܐܸܢ ܐܲܚܬܘܿܢ ܠܵܐ:

* ܚܵܝܝܼܬܘܿܢ ܓܵܘ ܐܘܿܣܬܪܵܠܝܵܐ
* ܐܝܼܬܠܵܘܟܼܘܿܢ ܚܲܕ ܡܼܢ ܕܐܲܢܹܐ ܐܸܫܛܵܪܹ̈ܐ.

ܐܝܼܢܵܐ ܡܵܨܲܚ ܗܲܝܸܪܲܚ ܠܵܘܟܼܘܿܢ ܕܡܲܫܟܼܚܝܼܬܘܿܢ ܣܢܵܕܝܵܬܹ̈ܐ ܐ݉ܚܹܪ݉ܢܹ̈ܐ.

ܡܵܨܝܼܬܘܿܢ ܡܲܚܒܸܪܝܼܬܘܿܢ ܠܲܢ **1800 800 110** –

### ܒܘܼܩܵܪܵܐ 3

ܐܝܼܬܠܵܘܟܼܘܿܢ ܚܕܵܐ ܫܲܦܠܘܼܬܵܐ ܕܝܼܠܵܗܿ ܐܲܡܝܼܢܵܝܬܵܐ؟

ܡܲܥܢܵܝ ܕܐܵܗܵܐ ܕܠܹܐ ܦܵܪܩܝܼܬܘܿܢ ܡܸܢܘܿܗܿ.

ܐܝܼܬܠܵܘܟܼܘܿܢ ܚܕܵܐ ܫܲܦܠܘܼܬܵܐ ܕܥܵܒܼܕܵܐ ܟܵܐܪ ܥܲܠ:

* ܐܘܼܪܚܵܐ ܕܟܹܐ ܚܵܝܝܼܬܘܿܢ ܠܵܗܿ ܚܲܝܘܼܬܵܘܟܼܘܿܢ؟
* **ܡܲܨܝܵܢܘܼܬܵܐ ܦܘܼܠܚܵܢܵܝܬܵܐ** ܕܕܝܼܵܘܟܼܘܿܢ؟

ܡܨܵܝܬܵܘܟܼܘܿܢ ܦܘܼܠܚܵܢܵܝܬܵܐ ܝܼܠܵܗܿ ܕܵܐܟܼܝܼ ܐܲܚܬܘܿܢ:

* ܦܲܪܡܝܼܬܘܿܢ ܠܓܘܼܒܵܝܹ̈ܐ ܕܐܝܼܬܠܵܘܟܼܘܿܢ
* ܥܵܒܼܕܝܼܬܘܿܢ ܡܸܢܕܝܼܵܢܹ̈ܐ ܩܵܐ ܓܵܢܵܘܟܼܘܿܢ
* ܝܵܠܦܝܼܬܘܿܢ ܡܗܝܼܪܘܼܝܵܬܹ̈ܐ ܚܲܕܬܬܹ̈ܐ
* ܝܵܗܒܼܝܼܬܘܿܢ ܘܫܵܩܠܝܼܬܘܿܢ ܥܲܡ ܐ݉ܚܹܪ݉ܢܹ̈ܐ ܡܘܿܕܝܼ ܕܒܵܥܝܼܬܘܿܢ.

ܐܸܢ ܐܝܼܬܠܵܘܟܼܘܿܢ ܚܕܵܐ ܫܲܦܠܘܼܬܵܐ ܐܲܝܟܼ ܕܐܲܝܵܐ، ܒܲܠܟܵܐ ܡܵܨܝܼܬܘܿܢ ܫܲܘܬܸܦܝܼܬܘܿܢ ܓܵܘ NDIS.

ܠܹܐ ܝܬܘܿܢ ܣܢܝܼܩܹ̈ܐ ܐ݉ܚܹܪ݉ܢܵܐ ܕܓ̰ܲܘܸܒܝܼܬܘܿܢ ܙܵܘܕܵܐ ܡܼܢ ܕܐܲܢܹܐ ܒܘܼܩܵܪܹ̈ܐ.

ܡܵܨܲܚ ܣܵܢܕܲܚ ܠܵܘܟܼܘܿܢ ܕܫܵܩܠܝܼܬܘܿܢ ܚܲܕ ܦܘܼܣܩܵܢܵܐ ܐܸܢ ܒܵܥܝܼܬܘܿܢ ܕܩܲܕܸܡܝܼܬܘܿܢ ܩܵܐ ܕܫܲܘܬܸܦܝܼܬܘܿܢ ܓܵܘ NDIS.

ܐܵܦ ܡܵܨܲܚ ܗܲܝܸܪܲܚ ܠܵܘܟܼܘܿܢ ܕܡܲܫܟܼܚܝܼܬܘܿܢ ܣܢܵܕܝܵܬܹ̈ܐ ܐ݉ܚܹܪ݉ܢܹ̈ܐ.

ܐܸܢ ܠܲܝܬ ܠܵܘܟܼܘܿܢ ܚܕܵܐ ܫܲܦܠܘܼܬܵܐ ܐܲܝܟܼ ܕܐܲܝܵܐ، ܡܵܨܝܼܬܘܿܢ ܐܵܙܠ݉ܝܼܬܘܿܢ ܠܒܘܼܩܵܪܵܐ 4.

[ܫܘܘܿܪܘܼܢ ܠܒܘܼܩܵܪܵܐ ܕ 4](#_Question_4_1)

### ܒܘܼܩܵܪܵܐ 4

ܟܹܐ ܡܲܦܠܸܚܝܼܬܘܿܢ ܐܲܣܵܢܹ̈ܐ (ܗܲܓ̰ܲܬܹ̈ܐ) ܒܣܲܒܵܒ ܕܫܲܦܠܘܼܬܵܘܟܼܘܿܢ؟

ܩܵܐ ܛܘܼܦ̮ܣܵܐ، ܚܲܕ ܣܟܘܼܬܸܪ (ܒܵܝܸܣܟܸܠ ܕܬܠܵܐ ܝܲܢ ܐܲܪܒܥܵܐ ܬܵܝܵܪܹ̈ܐ) ܕܗܲܝܸܪ ܠܵܘܟܼܘܿܢ ܕܐܵܙܠ݉ܝܼܬܘܿܢ ܡܼܢ ܕܘܼܟܬܵܐ ܠܕܘܼܟܬܵܐ.

ܫܘܼܚܠܸܦܹܐ ܝܬܘܿܢ ܣܵܗܡܹ̈ܐ ܕܒܲܝܬܵܘܟܼܘܿܢ ܒܣܲܒܵܒ ܕܫܲܦܠܘܼܬܵܘܟܼܘܿܢ؟

ܩܵܐ ܛܘܼܦ̮ܣܵܐ، ܫܲܚܠܲܦܬܵܐ ܕܒܹܝܬ ܚܝܵܦܵܐ ܕܕܝܼܵܘܟܼܘܿܢ ܝܲܢ ܡܲܙܝܲܕܬܵܐ ܕܚܕܵܐ ܡܲܨܠܵܝܬܵܐ.

ܐܸܢ ܡܘܼܦܠܸܚܹܐ ܝܬܘܿܢ ܐܲܣܵܢܹ̈ܐ ܝܲܢ ܫܘܼܚܠܸܦܹܐ ܝܬܘܿܢ ܣܵܗܡܹ̈ܐ ܕܒܲܝܬܵܘܟܼܘܿܢ، ܒܲܠܟܵܐ ܗܵܘܝܼܬܘܿܢ ܡܵܨܝܵܢܹ̈ܐ ܕܫܲܘܬܸܦܝܼܬܘܿܢ ܓܵܘ NDIS.

ܠܹܐ ܝܬܘܿܢ ܣܢܝܼܩܹ̈ܐ ܐ݉ܚܹܪ݉ܢܵܐ ܕܓ̰ܲܘܸܒܝܼܬܘܿܢ ܙܵܘܕܵܐ ܡܼܢ ܕܐܲܢܹܐ ܒܘܼܩܵܪܹ̈ܐ.

ܐܸܢ ܠܹܐ ܝܬܘܿܢ ܡܘܼܦܠܸܚܹܐ ܐܲܣܵܢܹ̈ܐ ܝܲܢ ܫܘܼܚܠܸܦܹܐ ܣܵܗܡܹ̈ܐ ܕܒܲܝܬܵܘܟܼܘܿܢ، ܡܵܨܝܼܬܘܿܢ ܐܵܙܠ݉ܝܼܬܘܿܢ ܠܒܘܼܩܵܪܵܐ 5.

[ܫܘܘܿܪܘܼܢ ܠܒܘܼܩܵܪܵܐ ܕ 5](#_ܒܘܼܩܵܪܵܐ_5)

### ܒܘܼܩܵܪܵܐ 5

ܣܢܝܼܩܹ̈ܐ ܝܬܘܿܢ ܠܚܲܕܟܡܵܐ ܣܢܵܕܝܵܬܹ̈ܐ ܗܵܕܝܼܵܐ ܩܵܐ ܗܲܝܲܪܬܵܘܟܼܘܿܢ ܒܕܲܥܬܝܼܕ؟

ܒܲܠܟܵܐ ܗܵܘܝܼܬܘܿܢ ܡܵܨܝܵܢܹ̈ܐ ܕܫܲܘܬܸܦܝܼܬܘܿܢ ܓܵܘ NDIS ܡܼܢ ܩܲܕ݉ܡ ܥܸܕܵܢܵܐ ܐܸܢ ܣܵܢܩܝܼܬܘܿܢ ܠܣܢܵܕܬܵܐ ܗܵܕܝܼܵܐ ܩܵܐ ܕܗܲܝܸܪܵܐ ܠܵܘܟܼܘܿܢ ܒܵܬ݉ܪ ܗܵܕܵܐ ܓܵܘ ܚܲܝܘܼܬܵܐ.

ܐܸܢ ܣܵܢܩܝܼܬܘܿܢ ܠܣܢܵܕܬܵܐ ܗܵܕܝܼܵܐ ܩܵܐ ܕܗܲܝܸܪܵܐ ܠܵܘܟܼܘܿܢ ܒܕܲܥܬܝܼܕ ܒܲܠܟܵܐ ܡܵܨܝܼܬܘܿܢ ܕܫܲܘܬܸܦܝܼܬܘܿܢ ܓܵܘ NDIS.

ܐܸܢ ܠܹܐ ܝܬܘܿܢ ܣܢܝܼܩܹ̈ܐ ܠܣܢܵܕܬܵܐ ܗܵܕܝܼܵܐ، ܠܹܐ ܡܵܨܝܼܬܘܿܢ ܕܫܲܘܬܸܦܝܼܬܘܿܢ ܓܵܘ NDIS.

ܐܝܼܢܵܐ ܡܵܨܲܚ ܗܲܝܸܪܲܚ ܠܵܘܟܼܘܿܢ ܕܡܲܫܟܼܚܝܼܬܘܿܢ ܣܢܵܕܝܵܬܹ̈ܐ ܐ݉ܚܹܪ݉ܢܹ̈ܐ.

ܡܵܨܝܼܬܘܿܢ ܡܲܚܒܸܪܝܼܬܘܿܢ ܠܲܢ **1800 800 110** –

### ܚܫܝܼܚܹ̈ܐ ܝܬܘܿܢ ܐܲܚܬܘܿܢ ܠܫܲܘܬܲܦܬܵܐ ܓܵܘ NDIS؟

ܡܵܨܝܼܬܘܿܢ ܣܲܚܒܸܪܝܼܬܘܿܢ ܠܫܵܘܦܲܢ ܐܸܠܸܟܬܪܘܿܢܵܝܵܐ ܩܵܐ ܕܝܵܕܥܝܼܬܘܿܢ ܐܸܢ ܡܵܨܝܼܬܘܿܢ ܕܫܲܘܬܸܦܝܼܬܘܿܢ ܓܵܘ NDIS.

ܐܸܢ ܚܫܝܼܚܹ̈ܐ ܝܬܘܿܢ، ܡܵܨܝܼܬܘܿܢ ܩܲܕܸܡܝܼܬܘܿܢ.

[www.ndis.gov.au/applying-access-ndis](http://www.ndis.gov.au/applying-access-ndis)

ܐܲܚܢܲܢ ܟܹܐ ܡܲܢܗܸܪܲܚ ܕܵܐܟܼܝܼ ܠܩܲܕܘܼܡܹܐ ܥܲܠ ܦܵܬܵܐ ܕܒܹܐܬܵܝܵܐ ܝܠܵܗܿ.

## ܦܵܣܘܿܥܝܵܬܹ̈ܐ ܕܩܲܕܸܡܝܼܬܘܿܢ ܩܵܐ ܕܫܲܘܬܸܦܝܼܬܘܿܢ ܓܵܘ NDIS

### ܦܵܣܘܿܥܬܵܐ 1. ܡܲܚܒܸܪܝܼܬܘܿܢ ܠܲܢ

ܗܲܡܙܸܡܘܼܢ ܥܲܡܲܢ ܩܵܐ ܕܝܵܕܥܝܼܬܘܿܢ ܐܸܢ ܡܵܨܝܼܬܘܿܢ ܕܫܲܘܬܸܦܝܼܬܘܿܢ ܓܵܘ NDIS. ܡܵܨܲܚ ܗܲܝܸܪܲܚ ܠܵܘܟܼܘܿܢ ܕܩܲܕܸܡܝܼܬܘܿܢ.

### ܦܵܣܘܿܥܬܵܐ 2. ܩܲܕܸܡܘܼܢ

ܫܲܕܪܘܼܢ ܠܗܘܿܢ ܟܠܲܝܗܝ ܐܸܫܛܵܪܵܘܟܼ̈ܘܿܢ ܕܣܵܢܩܝܼܬܘܿܢ ܐܸܠܲܝܗܝ ܩܵܐ ܕܩܲܕܸܡܝܼܬܘܿܢ

ܐܵܗܵܐ ܟܹܐ ܚܵܒܼܹܫ ܐܸܫܛܵܪܹ̈ܐ ܡܼܢ ܦܵܠܵܚܹ̈ܐ ܕܝܲܨܝܼܦܘܼܬܵܐ ܕܚܘܼܠܡܵܢܵܐ.

### ܦܵܣܘܿܥܬܵܐ 3. ܩܲܒܠܘܼܢ ܦܠܵܛܹ̈ܐ

ܐܲܚܢܲܢ ܒܸܕ ܫܲܕܪܲܚ ܠܵܘܟܼܘܿܢ ܦܘܼܣܩܵܢܲܢ ܓܵܘ ܡܸܬܚܵܐ ܕ 21 ܝܵܘܡܵܢܹ̈ܐ.

### ܕܵܐܟܼܝܼ ܕܩܲܕܸܡܝܼܬܘܿܢ ܩܵܐ ܕܫܲܘܬܸܦܝܼܬܘܿܢ ܓܵܘ NDIS؟

ܣܢܝܼܩܹ̈ܐ ܝܬܘܿܢ ܕܡܲܕܸܥܝܼܬܘܿܢ ܠܲܢ ܕܐܲܚܬܘܿܢ ܒܵܥܝܼܬܘܿܢ ܕܗܵܘܝܼܬܘܿܢ ܚܲܕ ܡܫܲܘܬܸܦܵܢܵܐ.

ܓܵܪܹܓ ܩܲܕܸܡܝܼܬܘܿܢ ܠܥܒܼܵܕܵܐ ܗܵܕܟܼܵܐ.

ܐܸܢ ܐܲܚܬܘܿܢ ܝܼܬܘܿܢ 7 ܫܸܢܹ̈ܐ ܝܲܢ ܥܸܠܸܠ، ܐܝܼܬ ܐܘܼܪܚܵܬܹ̈ܐ ܦܪܝܼܫܹ̈ܐ ܕܡܵܨܝܼܬܘܿܢ ܩܲܕܸܡܝܼܬܘܿܢ.

ܡܣܲܕܪܵܢܵܐ ܕܦܢܝܼܬܵܘܟܼܘܿܢ ܡܲܗܲܠܵܝܬܵܐ ܡܵܨܹܐ ܗܲܝܸܪ ܠܵܘܟܼܘܿܢ ܕܩܲܕܸܡܝܼܬܘܿܢ.

ܡܵܨܝܼܬܘܿܢ ܩܲܕܸܡܝܼܬܘܿܢ ܒܡܲܚܒܲܪܬܲܢ **1800 800 110** –

ܡܵܨܝܼܬܘܿܢ ܡܵܠܝܼܬܘܿܢ ܚܲܕ ܦ̮ܘܿܪܡ ܡܼܢ ܥܲܠ ܫܵܘܦܲܢ ܐܸܠܸܟܬܪܘܿܢܵܝܵܐ –

[www.ndis.gov.au/how-apply-ndis/what-access-request-form](http://www.ndis.gov.au/how-apply-ndis/what-access-request-form)

ܐܸܢ ܐܝܼܬܠܵܘܟܼܘܿܢ ܚܲܕ ܫܲܒܼܪܵܐ ܕܝܼܠܹܗ ܒܥܘܼܡܪܵܐ ܒܘܼܫ ܙܥܘܿܪܵܐ ܡܼܢ 7 ܫܸܢܹ̈ܐ، ܐܲܚܢܲܢ ܒܸܚܫܵܒܼܵܐ ܝܘܲܚ ܚܕܵܐ ܬܲܚܡܲܢܬܵܐ ܪܵܒܵܐ ܨܦܵܝܝܼ ܝܠܵܗܿ ܗܲܡܙܲܡܬܵܐ ܥܲܡ ܚܲܕ ܫܲܪܝܼܟܵܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ ܡܼܢ ܩܲܕ݉ܡ ܕܩܲܕܸܡܝܼܬܘܿܢ.

### ܠܡܘܿܕܝ݉ ܡܵܘܕܥܵܢܘܼܬܵܐ ܣܢܝܼܩܹ̈ܐ ܝܬܘܿܢ ܐܝܼܡܲܢ ܕܩܲܕܸܡܝܼܬܘܿܢ؟

ܓܵܪܹܓ ܐܵܡܪܝܼܬܘܿܢ ܠܲܢ ܒܘܼܕ ܓܵܢܵܘܟܼܘܿܢ ܐܝܼܡܲܢ ܕܩܲܕܸܡܝܼܬܘܿܢ ܩܵܐ ܕܫܲܘܬܸܦܝܼܬܘܿܢ ܓܵܘ NDIS.

ܣܢܝܼܩܹ̈ܐ ܝܘܲܚ ܠܐܸܫܛܵܪܹ̈ܐ ܕܡܲܚܙܝܼ ܙܵܒܸܛܘܼܬܵܐ ܕܡܵܢܝܼ ܝܬܘܿܢ ܐܲܚܬܘܿܢ.

ܩܵܐ ܛܘܼܦ̮ܣܵܐ، ܦܣܵܣܵܐ ܕܛܪܵܝܬܵܐ ܕܪܵܕܝܼܬܵܘܟܼܘܿܢ.

ܘܐܵܦ ܣܢܝܼܩܹ̈ܐ ܝܘܲܚ ܠܟܠ ܚܕܵܐ ܡܵܘܕܥܵܢܘܼܬܵܐ ܕܟܹܐ ܡܲܙܒܸܛܵܐ ܕܐܝܼܬܠܵܘܟܼܘܿܢ ܫܲܦܠܘܼܬܵܐ.

ܐܝܼܢܵܐ ܐܲܚܢܲܢ ܒܲܠܟܵܐ ܛܵܠܒܲܚ ܡܸܢܵܘܟܼܘܿܢ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܕ ܫܲܦܠܘܼܬܵܘܟܼܘܿܢ ܐܸܢ ܣܵܢܩܲܚ ܥܲܠܘܿܗܿ.

ܐܝܼܡܲܢ ܕܩܲܕܸܡܝܼܬܘܿܢ ܩܵܐ ܕܫܲܘܬܸܦܝܼܬܘܿܢ ܓܵܘ NDIS، ܐܵܦ ܓܵܪܹܓ ܓܵܪܫܝܼܬܘܿܢ ܕܪܲܥܢܵܐ ܥܲܠ ܚܲܕ ܦ̮ܘܿܪܡ ܕܟܹܐ ܐܵܡܹܪ ܕܐܲܚܬܘܿܢ ܒܵܥܝܼܬܘܿܢ ܩܲܕܸܡܝܼܬܘܿܢ.

### ܡܘܿܕܝܼ ܐܸܢ ܣܵܢܩܝܼܬܘܿܢ ܠܗܲܝܲܪܬܵܐ ܩܵܐ ܕܩܲܕܸܡܝܼܬܘܿܢ؟

ܡܵܨܝܼܬܘܿܢ ܛܵܠܒܝܼܬܘܿܢ ܗܲܝܲܪܬܵܐ ܩܵܐ ܩܲܕܲܡܬܵܐ.

ܠܹܐ ܝܠܵܗܿ ܓ̰ܵܒܪܵܝܬܵܐ ܕܩܲܕܸܡܝܼܬܘܿܢ ܒܓܵܢܵܘܟܼܘܿܢ.

ܚܲܕ ܗܲܕܵܡܵܐ ܕܒܲܝܬܘܼܬܵܐ، ܡܲܣܸܡܵܢܵܐ ܕܒܵܠܵܐ ܝܲܢ ܦܵܠܵܚܵܐ ܕܣܢܵܕܬܵܐ ܒܲܠܟܵܐ ܡܵܨܝܼ ܕܗܲܝܸܪܝܼ ܠܵܘܟܼܘܿܢ.

ܐܸܢ ܚܲܕ ܦܲܪܨܘܿܦܵܐ ܗܲܝܸܪ ܠܵܘܟܼܘܿܢ ܕܩܲܕܸܡܝܼܬܘܿܢ، ܣܢܝܼܩܹ̈ܐ ܝܬܘܿܢ ܕܐܵܡܪܝܼܬܘܿܢ ܠܲܢ ܕܠܲܝܬ ܠܵܘܟܼܘܿܢ ܚܕܵܐ ܕܲܠܩܘܼܒܼܠܘܼܬܵܐ ܐܸܢ ܫܲܪܸܟܲܚ ܠܡܵܘܕܥܵܢܘܼܬܵܐ ܥܲܡܲܝܗܝ.

ܩܵܐ ܛܘܼܦ̮ܣܵܐ، ܚܲܕ ܗܲܕܵܡܵܐ ܕܒܲܝܬܘܼܬܵܐ ܒܲܠܟܵܐ ܡܲܚܒܸܪ ܠܲܢ ܩܵܐ ܕܨܲܚܨܹܐ ܐܸܢ ܩܛܝܼܥܠܲܢ ܒܚܝܼܵܠܲܢ ܕܐܲܚܬܘܿܢ ܡܵܨܝܼܬܘܿܢ ܕܫܲܘܬܸܦܝܼܬܘܿܢ ܓܵܘ NDIS.

ܡܵܨܝܼܬܘܿܢ ܡܲܕܸܥܝܼܬܘܿܢ ܠܲܢ ܐܸܢ ܒܵܥܝܼܬܘܿܢ ܕܫܲܪܸܟܝܼܬܘܿܢ ܠܵܗܿ ܐܵܗܵܐ ܡܵܘܕܥܵܢܘܼܬܵܐ:

* ܥܲܠ ܦ̮ܘܿܪܡ
* ܒܡܲܚܒܲܪܬܲܢ.

#### ܡܘܿܕܝܼ ܐܸܢ ܠܵܐ ܡܵܨܝܼܬܘܿܢ ܫܵܩܠܝܼܬܘܿܢ ܦܘܼܣܩܵܢܵܐ ܒܓܵܢܵܘܟܼܘܿܢ؟

ܚܲܕܟܡܵܐ ܓܵܗܹ̈ܐ ܐ݉ܢܵܫܹ̈ܐ ܣܢܝܼܩܹ̈ܐ ܝܢܵܐ ܠܣܢܵܕܬܵܐ ܒܫܩܵܠܬܵܐ ܕܦܘܼܣܩܵܢܹ̈ܐ.

ܐܝܼܢܵܐ ܐܸܢ ܠܹܐ ܡܵܨܝܼܬܘܿܢ ܫܵܩܠܝܼܬܘܿܢ ܦܘܼܣܩܵܢܹ̈ܐ ܥܲܡ ܣܢܵܕܬܵܐ، ܐܲܚܢܲܢ ܒܲܠܟܵܐ ܛܲܥܲܚ ܒܵܬ݉ܪ ܚܲܕ ܦܲܪܨܘܿܦܵܐ ܩܘܼܪܒܵܐ ܐܸܠܵܘܟܼܘܿܢ ܗܿܘ ܕܡܵܨܹܐ ܫܵܩܹܠ ܦܘܼܣܩܵܢܹ̈ܐ ܡܼܢ ܓܹܒܵܘܟܼܘܿܢ.

ܟܹܐ ܩܵܪܲܚܠܹܗ ܐܵܗܵܐ ܦܲܪܨܘܿܦܵܐ **ܩܲܝܘܼܡܵܐ**.

ܐܵܦ ܚܲܕ ܐ݉ܢܵܫܵܐ ܐ݉ܚܹܪ݉ܢܵܐ ܡܵܨܹܐ ܩܲܕܸܡ ܡܼܢ ܓܹܒܵܘܟܼܘܿܢ ܐܸܢ ܐܝܼܬܠܹܗ **ܫܘܼܠܛܵܢܵܐ ܩܵܢܘܿܢܵܝܵܐ**.

ܐܝܼܡܲܢ ܕܚܲܕ ܐ݉ܢܵܫܵܐ ܐܝܼܬܠܹܗ ܫܘܼܠܛܵܢܵܐ ܩܵܢܘܿܢܵܝܵܐ، ܡܵܨܹܐ ܫܵܩܹܠ ܦܘܼܣܩܵܢܹ̈ܐ ܡܼܢ ܓܹܒܵܘܟܼܘܿܢ ܐܝܼܡܲܢ ܕܠܹܐ ܡܵܨܝܼܬܘܿܢ ܫܵܩܠܝܼܬܘܿܢ ܦܘܼܣܩܵܢܹ̈ܐ ܒܓܵܢܵܘܟܼܘܿܢ.

ܘܐܸܢ ܐܲܚܬܘܿܢ ܝܼܬܘܿܢ ܒܘܼܫ ܙܥܘܿܪܹ̈ܐ ܡܼܢ ܥܘܼܡܪܵܐ ܕ 18 ܫܸܢܹ̈ܐ، ܐ݉ܢܵܫܹ̈ܐ ܕܟܹܐ ܡܲܣܸܡܝܼ ܒܵܠܵܐ ܥܲܠܵܘܟܼܘܿܢ ܒܸܕ ܩܲܕܸܡܝܼ ܡܼܢ ܓܹܒܵܘܟܼܘܿܢ.

## ܩܵܐ ܡܘܿܕܝ݉ ܟܹܐ ܦܵܪܥܵܐ ܡܲܘܲܠܬܵܐ ܕ NDIS؟

ܐܝܼܡܲܢ ܕܦܵܝܫܝܼܬܘܿܢ ܚܲܕ ܡܫܲܘܬܸܦܵܢܵܐ، ܐܲܚܢܲܢ ܟܹܐ ܗܲܝܸܪܲܚ ܠܵܘܟܼܘܿܢ ܕܥܵܒܼܕܝܼܬܘܿܢ ܚܲܕ  
**ܚܘܼܛܵܛܵܐ ܕ NDIS**.

ܚܲܕ ܚܘܼܛܵܛܵܐ ܕ NDIS ܝܼܠܹܗ ܚܲܕ ܐܸܫܛܵܪܵܐ ܕܐܝܼܬܠܹܗ ܡܵܘܕܥܵܢܘܼܬܵܐ ܒܘܼܕ:

* ܕܝܼܵܘܟܼܘܿܢ ܘܒܘܼܕ ܢܝܼܫܵܘܟܼ̈ܘܿܢ
* ܣܢܵܕܝܵܬܹ̈ܐ ܕܣܢܝܼܩܹ̈ܐ ܝܬܘܿܢ ܥܲܠܲܝܗܝ
* ܡܲܘܲܠܬܵܐ ܕ NDIS ܒܸܕ ܝܵܗܒܼܵܐ ܠܵܘܟܼܘܿܢ.

ܐܲܢܹܐ ܣܢܵܕܝܵܬܹ̈ܐ ܡܵܨܝܼ ܕܗܵܘܝܼ:

* ܗܲܝܲܪܬܵܐ ܒܚܲܝܘܼܬܵܐ ܝܵܘܡܵܝܬܵܐ
* ܡܥܲܕܪܵܢܹ̈ܐ ܘܐܲܣܵܢܹ̈ܐ.

ܡܵܨܝܼܬܘܿܢ ܚܲܪܓ̰ܝܼܬܘܿܢ ܠܵܗܿ ܡܲܘܲܠܬܵܘܟܼܘܿܢ ܥܲܠ ܣܢܵܕܝܵܬܹ̈ܐ ܕܚܒܼܝܼܫܹ̈ܐ ܝܢܵܐ ܓܵܘ ܚܘܼܛܵܛܵܘܟܼܘܿܢ.

ܐܲܢܹܐ ܣܢܵܕܝܵܬܹ̈ܐ ܐܵܦ ܡܵܨܝܼ ܗܲܝܸܪܝܼ:

* ܒܦܠܵܚܬܵܐ ܠܡܛܵܝܬܵܐ ܠܢܝܼܫܵܘܟܼ̈ܘܿܢ
* ܥܵܒܼܕܝܼܬܘܿܢ ܐܵܢܝܼ ܡܸܢܕܝܼܵܢܹ̈ܐ ܕܐܲܚܬܘܿܢ ܒܵܥܝܼܬܘܿܢ ܥܵܒܼܕܝܼܬܘܿܢ ܠܗܘܿܢ.

ܐܝܼܢܵܐ ܓܵܪܹܓ ܗܵܘܝܼ:

* ܡܸܬܩܲܒܠܵܢܹ̈ܐ
* ܐܵܢܲܢܩܵܝܹ̈ܐ.

ܐܵܦ ܣܢܵܕܝܵܬܹ̈ܐ ܘܚܸܠܡܲܬܹ̈ܐ ܓܵܘ ܚܘܼܛܵܛܵܐ ܕܕܝܼܵܘܟܼܘܿܢ ܓܵܪܹܓ:

* ܗܵܘܝܼ ܠܗܘܿܢ ܛܝܼܡܵܐ ܨܦܵܝܝܼ ܒܲܪܩܘܼܒܼܠ ܕܙܘܼܙܹ̈ܐ ܕܦܝܼܫܹܐ ܝܢܵܐ ܚܪܝܼܓ̰ܹ̈ܐ
* ܦܵܠܚܝܼ ܨܦܵܝܝܼ ܩܵܐܠܵܘܟܼܘܿܢ.

ܘܓܵܪܹܓ ܦܵܠܚܝܼ ܨܦܵܝܝܼ ܥܲܡ ܟܠܚܕܵܐ ܗܲܝܲܪܬܵܐ ܝܲܢ ܣܢܵܕܬܵܐ ܕܫܵܩܠܝܼܬܘܿܢ ܠܵܗܿ ܡܼܢ ܐ݉ܢܵܫܹ̈ܐ ܝܲܢ ܡܼܢ ܕܘܼܟܵܢܹ̈ܐ ܐ݉ܚܹܪ݉ܢܹ̈ܐ، ܐܲܝܟܼ ܒܲܝܬܘܼܬܵܐ ܘܚܲܒܼܪܵܢܹܐ.

ܡܲܘܲܠܬܵܐ ܕ NDIS ܦܪܝܼܫܬܵܐ ܝܠܵܗܿ ܡܼܢ ܦܘܼܪ̈ܥܵܢܹܐ ܐ݉ܚܹܪ݉ܢܹ̈ܐ ܕܒܲܠܟܵܐ ܩܲܒܠܝܼܬܘܿܢ ܠܗܘܿܢ، ܐܲܝܟܼ:

* **ܦܹܢܫܵܢ ܕܣܢܵܕܬܵܐ ܕܫܲܦܠܘܼܬܵܐ (DSP)** ــ ܚܲܕ ܦܘܼܪܥܵܢܵܐ ܡܼܢ ܫܘܼܠܛܵܢܐ ܩܵܐ ܕܗܲܝܸܪ ܒܡܟܲܣܵܝܬܵܐ ܕܡܲܨܪܵܦܹ̈ܐ ܕܚܲܝܘܼܬܵܐ ܝܵܘܡܵܝܬܵܐ
* **ܦܘܼܪܥܵܢܵܐ ܕܚܘܼܠܵܦܵܐ** ــ ܙܘܼܙܹ̈ܐ ܕܒܲܠܟܵܐ ܩܲܒܠܝܼܬܘܿܢ ܠܗܘܿܢ ܐܸܢ ܩܲܡ ܗܵܘܹܐ ܠܵܘܟܼܘܿܢ ܚܲܕ ܓܸܕܫܵܐ.

NDIS ܠܹܐ ܥܵܒܼܹܕ ܟܵܐܪ ܥܲܠ ܐܵܦܚܲܕ ܡܼܢ ܕܐܲܢܹܐ ܦܘܼܪ̈ܥܵܢܹܐ ܐ݉ܚܹܪ݉ܢܹ̈ܐ ܕܒܲܠܟܵܐ ܩܲܒܠܝܼܬܘܿܢ ܠܗܘܿܢ.

ܡܵܨܝܼܬܘܿܢ ܣܲܚܒܸܪܝܼܬܘܿܢ ܠܫܵܘܦܲܢ ܐܸܠܸܟܬܪܘܿܢܵܝܵܐ ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܕ ܣܢܵܕܝܵܬܹ̈ܐ ܘܚܸܠܡܲܬܹ̈ܐ ܕܟܹܐ ܦܵܪܥܲܚ ܩܵܐܠܲܝܗܝ –  
[ourguidelines.ndis.gov.au/would-we-fund-it](https://ourguidelines.ndis.gov.au/would-we-fund-it)

### ܡܘܿܕܝܼ ܒܘܼܕ ܒܲܝܬܘܼܝܵܬܹ̈ܐ ܘܡܲܣܸܡܵܢܹ̈ܐ ܕܒܵܠܵܐ؟

ܣܵܗܡܵܐ ܙܵܘܕܵܐ ܕܣܢܵܕܝܵܬܹ̈ܐ ܘܚܸܠܡܲܬܹ̈ܐ ܕ NDIS ܝܼܢܵܐ ܩܵܐ ܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ.

ܐܝܼܢܵܐ ܚܲܕܟܡܵܐ ܣܢܵܕܝܵܬܹ̈ܐ ܐܵܦ ܡܵܨܝܼ ܗܵܘܝܼ ܗܲܝܸܪܵܢܹ̈ܐ ܩܵܐ ܒܲܝܬܘܼܝܵܬܹ̈ܐ ܘܡܲܣܸܡܵܢܹ̈ܐ ܕܒܵܠܵܐ.

ܚܲܕܟܡܵܐ ܚܘܼܪ̈ܙܹܐ ܕܫܘܼܠܛܵܢܵܐ ܟܹܐ ܡܲܩܪܸܒܼܝܼ ܣܢܵܕܝܵܬܹ̈ܐ ܩܵܐ ܡܲܣܸܡܵܢܹ̈ܐ ܕܒܵܠܵܐ.

ܐܝܼܢܵܐ ܒܲܠܟܵܐ ܡܵܨܝܼܬܘܿܢ ܡܲܦܠܸܚܝܼܬܘܿܢ ܚܕܵܐ ܟܡܵܝܘܼܬܵܐ ܕܡܲܘܲܠܬܵܐ ܕܓܵܘ ܚܘܼܛܵܛܵܐ ܕ NDIS ܕܕܝܼܵܘܟܼܘܿܢ ܩܵܐ ܕܝܵܗܒܼܝܼܬܘܿܢ ܚܕܵܐ ܡܲܢܝܲܚܬܵܐ ܩܵܐ ܡܲܣܸܡܵܢܵܐ ܕܒܵܠܵܐ ܥܲܠܵܘܟܼܘܿܢ.

ܩܵܐ ܛܘܼܦ̮ܣܵܐ، ܒܲܠܟܵܐ ܡܲܦܠܸܚܝܼܬܘܿܢ ܚܲܕܟܡܵܐ ܡܼܢ ܙܘܼܙܹ̈ܐ ܕܡܲܘܲܠܬܵܘܟܼܘܿܢ ܩܵܐ ܕܗܵܘܹܐ ܠܵܘܟܼܘܿܢ ܚܕܵܐ ܦܝܵܫܬܵܐ ܟܪܝܼܬܵܐ ܠܒܼܲܕܲܪ ܡܼܢ ܒܲܝܬܵܐ.

ܡܲܥܢܵܝ ܕܐܵܗܵܐ ܝܼܠܹܗ ܕ ܡܲܣܸܡܵܢܹ̈ܐ ܕܒܵܠܵܐ ܥܲܠܵܘܟܼܘܿܢ ܡܵܨܹܐ ܫܵܩܹܠ ܚܕܵܐ ܡܲܢܝܲܚܬܵܐ.

### ܡܘܿܕܝܼ ܒܘܼܕ ܚܸܠܡܲܬܹ̈ܐ ܐ݉ܚܹܪ݉ܢܹ̈ܐ ܕܫܘܼܠܛܵܢܵܐ؟

NDIS ܟܹܐ ܦܵܠܹܚ ܥܲܡ ܚܸܠܡܲܬܹ̈ܐ ܐ݉ܚܹܪ݉ܢܹ̈ܐ ܕܫܘܼܠܛܵܢܵܐ.

ܐܵܗܵܐ ܟܹܐ ܚܵܒܼܹܫ:

* ܝܘܼܠܦܵܢܵܐ ــ ܡܲܕܪܲܫܬܵܐ، ܒܹܝܬ ܨܵܘܒܵܐ ܘ TAFE
* ܚܘܼܠܡܵܢܵܐ ــ ܒܵܬܲܝ̈ ܟܪܝܼܗܹ̈ܐ ܘܝܲܨܝܼܦܘܼܬܵܐ ܕܚܘܼܠܡܵܢܵܐ
* ܦܘܼܠܚܵܢܵܐ ــ ܡܲܫܟܼܲܚܬܵܐ ܱܘܚܲܡܲܝܬܵܐ ܕܚܲܕ ܫܘܼܓܼ݉ܠܵܐ
* ܣܢܵܕܬܵܐ ܕܒܲܝܬܘܼܬܵܐ ــ ܚܲܡܲܝܬܵܐ ܕܫܲܒܼ̈ܪܹܐ ܫܲܝܢܵܝܹ̈ܐ (ܣܲܠܵܡܲܬ) ܘܣܢܵܕܬܵܐ ܕܒܲܝܬܘܼܝܵܬܹ̈ܐ ܣܢܝܼܩܹ̈ܐ.

#### ܝܘܼܠܦܵܢܵܐ

ܛܲܟܼܣܵܐ ܕܝܘܼܠܦܵܢܵܐ ܟܹܐ ܦܵܪܹܥ ܩܵܐ:

* ܡܲܠܦܵܢܹ̈ܐ
* ܐܲܣܵܢܹ̈ܐ
* ܒܸܢܝܵܢܹ̈ܐ
* ܢܘܼܩܵܠܵܐ ܩܵܐ ܥܵܒܼܘܿܕܘܵܬܹ̈ܐ ܘܛܘܼܝܵܠܹ̈ܐ.

NDIS ܟܹܐ ܦܵܪܹܥ ܩܵܐ ܣܢܵܕܬܵܐ ܕܣܢܝܼܩܹ̈ܐ ܝܬܘܿܢ ܥܲܠܘܿܗ ܒܣܲܒܵܒ ܕܫܲܦܠܘܼܬܵܘܟܼܘܿܢ ܩܵܐ ܗܲܝܲܪܬܵܘܟܼܘܿܢ ܕܫܲܘܬܸܦܝܼܬܘܿܢ ܓܵܘ ܝܘܼܠܦܵܢܵܐ.

ܐܲܝܵܐ ܣܢܵܕܬܵܐ ܟܹܐ ܚܵܒܼܫܵܐ:

* ܣܢܵܕܬܵܐ ܒܥܵܒܼܘܿܕܘܵܬܹ̈ܐ ܝܵܘܡܵܐ ܒܝܵܘܡܵܐ، ܐܲܝܟܼ ܐ݉ܟܼܵܠܬܵܐ ܝܲܢ ܪܚܵܫܬܵܐ ܠܒܹܝܬ ܡܲܝܵܐ (ܟ̰ܲܟ̰ܡܵܐ)
* ܢܘܼܩܵܠܵܐ ܡܼܢ ܘܗܲܠ ܡܲܕܪܲܫܬܵܐ ܝܲܢ ܒܹܝܬ ܨܵܘܒܵܐ

#### ܚܘܼܠܡܵܢܵܐ

ܛܲܟܼܣܵܐ ܕܚܘܼܠܡܵܢܵܐ ܟܹܐ ܦܵܪܹܥ ܩܵܐ:

* ܐܵܣܝܹ̈ܐ، ܝܲܨܘܿܦܝܵܬܹ̈ܐ (ܢܸܪܣܹ̈ܐ) ܘܦܵܠܵܚܹ̈ܐ ܐ݉ܚܹܪ݉ܢܹ̈ܐ ܕܝܲܨܝܼܦܘܼܬܵܐ ܕܚܘܼܠܡܵܢܵܐ
* ܝܲܨܝܼܦܘܼܬܵܐ ܐܵܣܝܵܝܬܵܐ، ܘܕܐܵܣܝܘܼܬܵܐ ܕܟܵܟܹ̈ܐ، ܴܘܕܒܹܝܬ ܟܪܝܼܗܹ̈ܐ
* ܕܲܪܡܵܢܹ̈ܐ ܘܕܲܪܡܲܢܬܵܐ

NDIS ܟܹܐ ܦܵܪܹܥ ܩܵܐ ܝܲܨܝܼܦܘܼܬܵܐ ܕܚܘܼܠܡܵܢܵܐ ܕܣܵܢܩܝܼܬܘܿܢ ܥܲܠܘܿܗܿ ܒܣܲܒܵܒ ܕܫܲܦܠܘܼܬܵܘܟܼܘܿܢ، ܒܸܚܒܼܵܫܵܐ:

* ܣܢܵܕܬܵܐ ܝܲܢ ܕܲܪܡܵܢܬܵܐ ܩܵܐ ܗܲܝܲܪܬܵܐ ܕܦܲܓܼܪܵܘܟܼܘܿܢ ܕܓ̰ܵܘܸܓ̰ ܒܘܼܫ ܨܦܵܝܝܼ ܒܥܒܼܵܪܬܵܐ ܕܥܸܕܵܢܵܐ
* ܟܘܼܪ̈ܣܝܹܐ ܓܝܼܓܼܠܵܢܹ̈ܐ ܘܐܲܣܵܢܹ̈ܐ

#### ܦܘܼܠܚܵܢܵܐ

ܡܲܦܠܸܚܵܢܹ̈ܐ (ܡܵܪܵܘܵܬܹ̈ܐ ܕܦܘܼܠܚܵܢܵܐ) ܘܫܘܼܠܛܵܢܵܐ ܟܹܐ ܦܵܪܥܝܼ ܩܵܐ:

* ܦܵܠܵܚܹ̈ܐ ܕܝܵܠܦܝܼ ܕܵܐܟܼܝܼ ܚܵܒܼܫܝܼ ܡܸܢܲܝܗܝ ܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ
* ܫܘܼܚܠܵܦܹ̈ܐ ܓܵܘ ܫܘܼܓܼ݉ܠܵܘܟܼܘܿܢ ܩܵܐ ܗܲܝܲܪܬܵܘܟܼܘܿܢ ܕܥܵܒܼܕܝܼܬܘܿܢ ܠܹܗ ܫܘܼܓܼ݉ܠܵܘܟܼܘܿܢ
* ܗܲܝܲܪܬܵܐ ܒܡܲܫܟܼܲܚܬܵܐ ܕܚܲܕ ܫܘܼܓܼ݉ܠܵܐ، ܐܸܢ ܗܿܘ ܝܼܠܹܗ ܡܸܢܕܝܼ ܕܣܢܝܼܩܹ̈ܐ ܝܬܘܿܢ ܥܲܠܹܗ.

NDIS ܟܹܐ ܦܵܪܹܥ ܩܵܐ ܣܢܵܕܬܵܐ ܩܵܐ ܗܲܝܲܪܬܵܘܟܼܘܿܢ ܕܦܵܠܚܝܼܬܘܿܢ ܠܸܡܛܵܝܵܐ ܠܢܝܼܫܵܘܟܼ̈ܘܿܢ.

ܐܵܗܵܐ ܒܲܠܟܵܐ ܚܵܒܼܹܫ:

* ܣܢܵܕܬܵܐ ܘܟܲܕ ܐܲܚܬܘܿܢ ܓܵܘ ܫܘܼܓܼ݉ܠܵܐ، ܐܲܝܟܼ ܗܲܝܲܪܬܵܐ ܒܪܚܵܫܬܵܐ ܠܒܹܝܬ ܡܲܝܵܐ ܝܲܢ ܒܐ݉ܟܼܵܠܬܵܐ ܘܒܫܬܵܝܬܵܐ
* ܒܢܘܼܩܵܠܵܐ ܡܼܢ ܘܲܠܦܘܼܠܚܵܢܵܐ ܐܸܢ ܠܹܐ ܡܵܨܝܼܬܘܿܢ ܡܲܦܠܸܚܝܼܬܘܿܢ ܢܘܼܩܵܠܵܐ ܥܲܡܵܝܵܐ.
* ܣܢܵܕܬܵܐ ܕܗܲܝܸܪܵܐ ܠܵܘܟܼܘܿܢ ܕܡܲܫܟܼܚܝܼܬܘܿܢ ܚܲܕ ܫܘܼܓܼ݉ܠܵܐ.

#### ܣܢܵܕܬܵܐ ܕܒܲܝܬܘܼܬܵܐ

ܛܲܟܼܣܵܐ ܕܣܢܵܕܬܵܐ ܕܒܲܝܬܘܼܬܵܐ ܟܹܐ ܦܵܪܹܥ ܩܵܐ **ܚܸܠܡܲܬܹ̈ܐ ܕܡܲܣܲܡܬܵܐ ܕܒܵܠܵܐ ܠܒ݂ܲܕܲܪ ܡ̣ܢ ܒܲܝܬܵܐ**.

ܐܝܼܡܲܢ ܕܚܲܕ ܫܲܒܼܪܵܐ ܝܲܢ ܦܲܪܨܘܿܦܵܐ ܥܠܲܝܡܵܐ ܠܹܐ ܡܵܨܹܐ ܕܚܵܝܹܐ ܥܲܡ ܐܲܒܼܵܗܹ̈ܗ ܝܲܢ ܥܲܡ ܡܲܣܸܡܵܢܵܐ ܕܒܵܠܵܐ ܥܲܠܹܗ، ܟܹܐ ܚܵܝܹܐ ܓܵܘ ܡܲܣܲܡܬܵܐ ܕܒܵܠܵܐ ܕܲܠܒܼܲܕܲܪ ܡܼܢ ܒܲܝܬܵܐ.

ܒܲܠܟܵܐ ܟܹܐ ܚܵܝܹܐ:

* ܥܲܡ ܚܕܵܐ ܒܲܝܬܘܼܬܵܐ ܦܪܝܼܫܬܵܐ
* ܓܵܘ ܚܲܕ ܒܲܝܬܵܐ ܩܵܐ ܫܲܒܼ̈ܪܹܐ ܓܵܘ ܡܲܣܲܡܬܵܐ ܕܒܵܠܵܐ ܕܲܠܒܼܲܕܲܪ ܡܼܢ ܒܲܝܬܵܐ.

ܛܲܟܼܣܵܐ ܕܣܢܵܕܬܵܐ ܕܒܲܝܬܘܼܬܵܐ ܐܵܦ ܟܹܐ ܦܵܪܹܥ ܩܵܐ **ܚܸܠܡܲܬܹ̈ܐ ܕܢܛܵܪܬܵܐ ܕܫܲܒ݂̈ܪܹܐ**.

ܚܸܠܡܲܬܹ̈ܐ ܕܢܛܵܪܬܵܐ ܕܫܲܒܼ̈ܪܹܐ ܡܵܨܝܼ ܫܵܩܠܝܼ ܦܘܼܣܩܵܢܵܐ ܐܸܢ ܚܲܕ ܫܲܒܼܪܵܐ:

* ܠܹܐ ܝܠܹܗ ܫܲܝܢܵܝܵܐ (ܣܲܠܵܡܲܬ) ܓܵܘ ܒܲܝܬܹܗ
* ܠܹܐ ܡܵܨܹܐ ܕܚܵܝܹܐ ܥܲܡ ܒܲܝܬܘܼܬܹܗ.

NDIS ܟܹܐ ܦܵܪܹܥ ܩܵܐ ܗܿܝ ܣܢܵܕܬܵܐ ܕܚܕܵܐ ܒܲܝܬܘܼܬܵܐ ܣܢܝܼܩܬܵܐ ܝܠܵܗܿ ܐܸܠܘܿܗܿ ܒܣܲܒܵܒ ܕܫܲܦܠܘܼܬܵܐ.

ܐܵܗܵܐ ܡܵܨܹܐ ܕܚܵܒܼܹܫ:

* ܕܲܪܡܲܢܬܵܐ ܟܝܵܢܵܝܬܵܐ ܝܲܢ ܣܢܵܕܬܵܐ ܕܕܘܼܒܵܪܹ̈ܐ ܩܵܐ ܗܲܝܲܪܬܵܐ ܕܚܲܕ ܫܲܒܼܪܵܐ ܕܚܵܝܹܐ ܥܲܡ ܒܲܝܬܘܼܬܹܗ.
* ܡܲܘܲܠܬܵܐ ܩܵܐ ܝܵܗܒܼܵܠܬܵܐ ܕܡܲܣܸܡܵܢܹ̈ܐ ܕܒܵܠܵܐ ܚܕܵܐ ܡܲܢܝܲܚܬܵܐ.

## ܡܘܿܕܝܼ ܒܸܕ ܗܵܘܹܐ ܡܼܢ ܒܵܬ݉ܪ ܕܩܲܕܸܡܝܼܬܘܿܢ؟

ܐܝܼܡܲܢ ܕܩܲܕܸܡܝܼܬܘܿܢ، ܐܲܚܢܲܢ ܒܸܕ ܓܲܫܩܲܚ ܥܲܠ ܟܠܵܗܿ ܡܵܘܕܥܵܢܘܼܬܵܐ ܕܩܲܡ ܝܵܗܒܼܝܼܬܘܿܢ ܠܵܗܿ ܩܵܐܠܲܢ.

ܒܲܠܟܵܐ ܛܵܠܒܲܚ ܡܸܢܵܘܟܼܘܿܢ ܡܵܘܕܥܵܢܘܼܬܵܐ ܒܘܼܫ ܙܵܘܕܵܢܬܵܐ.

ܡܼܢ ܒܵܬ݉ܪ ܕܗܵܘܹܐ ܠܲܢ ܟܠܵܗܿ ܡܵܘܕܥܵܢܘܼܬܵܐ ܕܣܢܝܼܩܹ̈ܐ ܝܘܲܚ ܥܲܠܘܿܗܿ، ܒܸܕ ܫܲܕܪܲܚ ܠܵܘܟܼܘܿܢ ܚܕܵܐ ܐܸܓܲܪܬܵܐ ܓܵܘ ܡܸܬܚܵܐ ܕ 21 ܝܵܘܡܵܢܹ̈ܐ.

ܐܸܓܲܪܬܵܐ ܒܸܕ ܡܲܢܗܸܪܵܐ:

* ܐܸܢ ܡܵܨܝܼܬܘܿܢ ܫܵܘܬܸܦܝܼܬܘܿܢ ܓܵܘ NDIS.
* ܩܵܐ ܡܘܿܕܝܼ ܫܩܝܼܠ ܠܲܢ ܦܘܼܣܩܵܢܲܢ
* ܡܘܿܕܝܼ ܒܸܕ ܗܵܘܹܐ ܒܵܬ݉ܪ ܗܵܕܵܐ.

ܐܸܢ ܠܹܐ ܡܵܨܝܼܬܘܿܢ ܫܵܘܬܸܦܝܼܬܘܿܢ ܓܵܘ NDIS، ܡܵܨܲܚ ܗܲܝܸܪܲܚ ܠܵܘܟܼܘܿܢ ܕܡܲܫܟܼܚܝܼܬܘܿܢ ܘܡܲܦܠܸܚܝܼܬܘܿܢ ܚܸܠܡܲܬܹ̈ܐ ܐ݉ܚܹܪ݉ܢܹ̈ܐ.

ܐܝܼܬ ܪܵܒܵܐ ܚܸܠܡܲܬܹ̈ܐ ܕܠܹܐ ܝܢܵܐ ܚܲܕ ܣܵܗܡܵܐ ܕ NDIS ܕܡܵܨܝܼܬܘܿܢ ܡܲܦܠܸܚܝܼܬܘܿܢ ܠܗܘܿܢ.

ܡܵܨܝܼܬܘܿܢ ܣܲܚܒܸܪܝܼܬܘܿܢ Disability Gateway ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ.

[www.disabilitygateway.gov.au](http://www.disabilitygateway.gov.au/)

### ܡܘܿܕܝܼ ܐܸܢ ܠܹܐ ܝܬܘܿܢ ܣܲܙܓܘܼܪܹܐ ܥܲܡ ܦܘܼܣܩܵܢܲܢ؟

ܐܸܢ ܠܹܐ ܝܬܘܿܢ ܣܲܙܓܘܼܪܹܐ ܥܲܡ ܦܘܼܣܩܵܢܲܢ، ܡܵܨܝܼܬܘܿܢ ܛܵܠܒܝܼܬܘܿܢ ܡܸܢܲܢ **ܕܥܵܒ݂ܕܲܚ ܬܢܵܝܬܵܐ ܕܓܲܫܲܩܬܵܐ ܥܲܠ** ܦܘܼܣܩܵܢܲܢ.

ܐܝܼܡܲܢ ܕܥܵܒܼܕܲܚ ܚܕܵܐ ܬܢܵܝܬܵܐ ܕܓܲܫܲܩܬܵܐ ܥܲܠ ܚܲܕ ܡܸܢܕܝܼ، ܟܹܐ ܨܲܚܨܲܚ ܕܚܵܙܲܚ ܡܘܿܕܝܼ:

* ܦܠܵܚܵܐ ܝܠܹܗ ܨܦܵܝܝܼ
* ܡܵܨܹܐ ܕܦܵܠܹܚ ܒܘܼܫ ܨܦܵܝܝܼ.

ܐܝܼܬ ܠܵܘܟܼܘܿܢ 3 ܝܲܪܚܹ̈ܐ ܡܼܢ ܝܵܘܡܵܐ ܕܩܲܒܠܝܼܬܘܿܢ ܠܹܗ ܦܘܼܣܩܵܢܲܢ ܩܵܐ ܕܛܵܠܒܝܼܬܘܿܢ ܡܸܢܲܢ ܕܥܵܒܼܕܲܚ ܚܕܵܐ ܬܢܵܝܬܵܐ ܕܓܲܫܲܩܬܵܐ ܥܲܠ ܦܘܼܣܩܵܢܲܢ.

ܡܣܲܕܪܵܢܵܐ ܕܦܢܝܼܬܵܘܟܼܘܿܢ ܡܲܗܲܠܵܝܬܵܐ ܝܲܢ ܫܲܪܝܼܟܵܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ ܡܵܨܹܐ ܡܲܢܗܸܪ ܕܵܐܟܼܝܼ ܛܵܠܒܝܼܬܘܿܢ ܠܵܗܿ ܐܲܝܵܐ ܬܢܵܝܬܵܐ ܕܓܲܫܲܩܬܵܐ.

ܐܸܢ ܗܵܠܵܐ ܠܹܐ ܝܬܘܿܢ ܚܸܕܝܹ̈ܐ ܡܼܢ ܒܵܬ݉ܪ ܬܢܵܝܬܵܐ ܕܓܲܫܲܩܬܵܐ ܥܲܠ ܦܘܼܣܩܵܢܲܢ، ܡܵܨܝܼܬܘܿܢ ܡܲܚܒܸܪܝܼܬܘܿܢ ܩܵܐ **ܒܹܝܬ ܕܝܼܢܵܐ ܦܘܼܪܢܵܣܵܝܵܐ ܕܩܒ݂ܵܠܝܵܬܹ̈ܐ (AAT)**.

AAT ܟܹܐ ܥܵܒܼܹܕ ܬܢܵܝܬܵܐ ܕܓܲܫܲܩܬܵܐ ܥܲܠ ܦܘܼܣܩܵܢܹ̈ܐ ܕܫܘܼܠܛܵܢܵܐ.

ܡܵܨܝܼܬܘܿܢ ܡܲܚܒܸܪܝܼܬܘܿܢ ܩܵܐ AAT **1800 228 333** –

ܡܵܨܝܼܬܘܿܢ ܣܲܚܒܸܪܝܼܬܘܿܢ ܠܫܵܘܦܵܐ ܐܸܠܸܟܬܪܘܿܢܵܝܵܐ ܕ AAT – [www.aat.gov.au](http://www.aat.gov.au/)

**ܐܲܚܬܘܿܢ ܗܵܕܝܼܵܐ ܗܵܙܹܪ ܝܬܘܿܢ ܕܫܵܢܝܼܬܘܿܢ ܠܟܬܵܒܼܘܿܢܵܐ 2**

## ܕܵܐܟܼܝܼ ܣܢܝܼܕܠܹܗ NDIS ܩܵܐ ܐ݉ܢܵܫܹ̈ܐ؟

ܐܝܼܬܠܲܢ ܚܲܕܟܡܵܐ ܛܘܼܦ̮ܣܹ̈ܐ ܕܟܹܐ ܡܲܢܗܸܪܝܼ ܕܵܐܟܼܝܼ NDIS ܣܢܝܼܕܠܹܗ ܩܵܐ ܐ݉ܢܵܫܹ̈ܐ ܦܪܝܼܫܹ̈ܐ.

### ܓ̰ܲܢܝܼܢ ܘܗܵܪܝܹܬ (Janine and Harriet)

ܗܵܪܝܹܬ ܝܼܠܵܗܿ ܒܥܘܼܡܪܵܐ ܕ 4 ܫܸܢܹ̈ܐ. ܓ̰ܲܢܝܼܢ ܝܼܠܵܗܿ ܝܸܡܵܐ ܕܗܵܪܝܹܬ.

ܗܿܝ ܢܸܓܸܪܵܢ ܝܠܵܗܿ ܒܘܼܕ ܕܵܐܟܼܝܼ ܝܠܵܗܿ ܗܵܪܝܹܬ ܓܲܪܘܘܼܣܹܐ.

ܓ̰ܲܢܝܼܢ ܡܘܼܦܠܸܚܠܵܗܿ ܫܵܘܦܵܐ ܐܸܠܸܟܬܪܘܿܢܵܝܵܐ ܕ NDIS ܩܵܐ ܕܝܵܠܦܵܐ ܒܘܼܕ ܐܘܼܪܚܵܐ ܕܣܢܵܕܬܵܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ.

ܗܿܝ ܒܸܚܫܵܒܼܵܐ ܝܠܵܗܿ ܕܐܲܝܵܐ ܐܘܼܪܚܵܐ ܒܸܕ ܗܲܝܸܪܵܐ ܩܵܐ ܗܵܪܝܹܬ.

ܐܲܚܢܲܢ ܗܘܼܝܸܪ ܠܲܢ ܩܵܐ ܓ̰ܲܢܝܼܢ ܕܡܲܫܟܼܚܵܐ ܚܲܕ ܫܲܪܝܼܟܵܐ ܡܲܗܲܠܵܝܵܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ.

ܫܲܪܝܼܟܵܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ ܡܘܼܢܗܸܪ ܠܹܗ ܕܗܵܪܝܹܬ ܠܹܐ ܝܠܵܗܿ ܣܢܝܼܩܬܵܐ ܠ NDIS.

ܐܝܼܢܵܐ ܐܵܢܝܼ ܐ݉ܡܝܼܪ ܠܗܘܿܢ ܗܵܪܝܹܬ ܓܵܪܹܓ ܗܵܘܹܐ ܠܵܗܿ ܚܲܕܟ̰ܵܐ ܣܢܵܕܬܵܐ ܕܫܲܒܼܪܘܼܬܵܐ ܒܟܼܝܼܪܵܝܬܵܐ ܗܵܕܝܼܵܐ ܩܵܐ ܕܗܲܝܸܪܵܐ ܠܵܗܿ ܓܵܘ ܚܲܝܘܿܗܿ ܒܵܬ݉ܪ ܗܵܕܵܐ.

ܡܼܢ ܒܵܬ݉ܪ 3 ܝܲܪܚܹ̈ܐ، ܗܵܪܝܹܬ ܗܘܹܐܠܵܗܿ ܓܲܪܘܘܼܣܹܐ ܪܵܒܵܐ ܨܦܵܝܝܼ.

ܘܒܲܝܬܘܼܬܘܿܗܿ ܪܸܕܝܹܐ ܝܢܵܐ ܒܘܼܕ ܣܢܵܕܬܵܐ ܕܗܵܪܝܹܬ ܒܓܵܢܲܝܗܝ.

### ܕܘܿܡ

ܕܘܿܡ ܝܼܠܹܗ ܒܥܘܼܡܪܵܐ ܕ 24 ܫܸܢܹ̈ܐ.

ܐܝܼܬܠܹܗ ܚܕܵܐ **ܫܲܦܠܘܼܬܵܐ ܗܵܘܢܵܝܬܵܐ**.

ܚܕܵܐ ܫܲܦܠܘܼܬܵܐ ܗܵܘܢܵܝܬܵܐ ܟܹܐ ܥܵܒܼܕܵܐ ܟܵܐܪ ܥܲܠ ܕܵܐܟܼܝܼ:

* ܝܵܠܦܝܼܬܘܿܢ
* ܫܲܪܝܼܬܘܿܢ ܩܸܛ̈ܪܹܐ
* ܝܵܗܒܼܝܼܬܘܿܢ ܘܫܵܩܠܝܼܬܘܿܢ
* ܥܵܒܼܕܝܼܬܘܿܢ ܡܸܢܕܝܼܵܢܹ̈ܐ ܒܓܵܢܵܘܟܼܘܿܢ.

ܕܘܿܡ ܟܹܐ ܚܵܝܹܐ ܥܲܡ ܐܲܒܼܵܗܹ̈ܗ.

ܣܢܝܼܩܵܐ ܝܠܹܗ ܠܗܲܝܲܪܬܲܝܗܝ ܒܫܘܼܓܼ݉ܠܵܢܹ̈ܐ ܝܵܘܡܵܝܹ̈ܐ ܕܥܵܒܼܹܕ ܠܗܘܿܢ، ܐܲܝܟܼ ܒܲܫܲܠܬܵܐ ܕܡܹܐܟܼܘܼܠܝܵܬܹ̈ܐ ܘܪܚܵܫܬܵܐ ܠܕܘܼܟܵܢܹ̈ܐ.

ܕܘܿܡ ܒܵܥܹܐ ܥܵܒܼܹܕ ܒܘܼܫ ܙܵܘܕܵܐ ܡܸܢܕܝܼܵܢܹ̈ܐ ܒܓܵܢܹܗ.

ܘܗܿܘ ܒܵܥܹܐ ܕܡܲܫܟܼܸܚ ܚܲܕ ܫܘܼܓܼ݉ܠܵܐ ܒܚܲܕ ܝܵܘܡܵܐ ܡܼܢ ܝܵܘܡܵܢܹ̈ܐ.

ܒܵܒܹܗ ܒܥܹܐܠܹܗ ܕܝܵܕܹܥ ܐܸܢ ܕܘܿܡ ܡܵܨܹܐ ܗܵܘܹܐ ܚܲܕ ܡܫܲܘܬܸܦܵܢܵܐ.

ܐܲܚܢܲܢ ܡܘܼܢܗܸܪܠܲܢ ܕܣܢܝܼܩܹ̈ܐ ܝܘܲܚ ܠܙܵܒܸܛܘܼܬܵܐ ܕܫܲܦܠܘܼܬܵܐ ܕܕܘܿܡ.

ܒܵܒܵܐ ܕܕܘܿܡ ܫܘܼܕܸܪܠܹܗ ܩܵܐܠܲܢ ܙܵܒܸܛܘܼܬܵܐ ܕܫܲܦܠܘܼܬܵܐ ܕܕܘܿܡ. ܘܐܲܚܢܲܢ ܗܘܼܝܸܪܠܲܢ ܩܵܐ ܕܘܿܡ ܕܗܵܘܹܐ ܚܲܕ ܡܫܲܘܬܸܦܵܢܵܐ.

ܗܿܘ ܟܹܐ ܡܲܦܠܸܚ ܠܵܗܿ ܡܲܘܲܠܬܵܐ ܕ NDIS ܩܵܐ ܕܝܵܠܹܦ ܡܸܢܕܝܼܵܢܹ̈ܐ ܚܲܕܬܹ̈ܐ، ܐܲܝܟܼ ܒܲܫܲܠܬܵܐ ܕܡܹܐܟܼܘܼܠܝܵܬܹ̈ܐ ܒܓܵܢܹܗ.

ܕܘܿܡ ܐܝܼܬܠܹܗ ܗܹܒܼܝܼ ܕܗܿܘ ܡܵܨܹܐ ܡܲܦܠܸܚ ܠܵܗܿ ܡܲܘܲܠܬܵܐ ܕ NDIS ܕܕܝܼܹܗ ܩܵܐ ܕܗܲܝܸܪܵܐ ܠܹܗ ܕܝܵܠܹܦ ܡܗܝܼܪܘܼܝܵܬܹ̈ܐ ܚܲܕܬܬܹ̈ܐ ܩܵܐ ܕܡܵܨܹܐ ܡܲܫܟܼܸܚ ܗܿܘ ܫܘܼܓܼ݉ܠܵܐ ܕܒܵܥܹܐ ܠܹܗ.

### ܓ̰ܸܡ

ܗܘܹܐ ܠܹܗ ܚܲܕ ܓܸܕܫܵܐ ܠܓ̰ܸܡ ܓܵܘ ܒܲܝܬܹܗ. ܩܲܡ ܗܵܘܹܐ ܠܹܗ ܪܵܒܵܐ ܕܲܪܒܹ̈ܐ ܓܵܘ ܐܲܩܠܹܗ.

ܗܘܹܐܠܹܗ ܐܲܠܝܼܨܵܐ (ܡܲܓ̰ܒܘܼܪ) ܕܐܵܙܹܠ ܠܒܹܝܬ ܟܪܝܼܗܹ̈ܐ.

ܡܼܢ ܒܵܬ݉ܪ ܕܓ̰ܸܡ ܦܠܝܼܛܠܹܗ ܡܼܢ ܒܹܝܬ ܟܪܝܼܗܹ̈ܐ، ܗܿܘ:

* ܣܢܝܼܩܠܹܗ ܠܗܲܝܲܪܬܵܐ ܒܫܲܚܠܲܦܬܵܐ ܕܒܵܢܕܝܼܓ̰ܹ̈ܐ ܕܐ݉ܣܝܼܪܹ̈ܐ ܝܢܵܐ ܥܲܠ ܐܲܩܠܹܗ
* ܫܘܼܪܹܐܠܹܗ ܩܲܒܘܼܠܹܐ ܡܲܕܥܲܪܬܵܐ ܕܡܨܵܝܬܵܐ (rehab) ــ ܣܢܵܕܬܵܐ ܒܓ̰ܘܵܓ̰ܬܵܐ ܘܡܲܦܠܲܚܬܵܐ ܕܦܲܓܼܪܵܘܟܼܘܿܢ ܡܼܢ ܒܵܬ݉ܪ ܚܲܕ ܓܸܕܫܵܐ ܝܲܢ ܕܲܪܒܵܐ.

ܓ̰ܸܡ ܩܵܪܹܐܠܹܗ ܒܘܼܕ NDIS.

ܦܘܼܪܡܹܐܠܹܗ ܕܗܿܘ ܠܹܐ ܡܵܨܹܐ ܕܫܲܘܬܸܦ ܓܵܘ NDIS ܣܲܒܵܒ ܕܲܪܒܹ̈ܗ ܠܹܐ ܗܵܘܝܼ ܐܲܡܝܼܢܵܝܹ̈ܐ.

ܓ̰ܸܡ ܟܹܐ ܝܵܕܹܥ ܕܗܿܘ ܒܲܠܟܵܐ ܗܵܘܹܐ ܚܫܝܼܚܵܐ ܩܵܐ ܫܲܘܬܲܦܬܵܐ ܓܵܘ NDIS ܒܕܲܥܬܝܼܕ.

## ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ

ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ، ܐܸܢ ܒܲܣܡܵܐ ܠܵܘܟܼܘܿܢ ܡܲܚܒܸܪܘܼܢ ܠܲܢ.

ܡܵܨܝܼܬܘܿܢ ܣܲܚܒܸܪܝܼܬܘܿܢ ܠܫܵܘܦܲܢ ܐܸܠܸܟܬܪܘܿܢܵܝܵܐ – [www.ndis.gov.au](http://www.ndis.gov.au/)

ܡܵܨܝܼܬܘܿܢ ܡܲܚܒܸܪܝܼܬܘܿܢ ܠܲܢ **1800 800 110** –

ܡܵܨܝܼܬܘܿܢ ܬܵܒܥܝܼܬܘܿܢ ܠܲܢ ܥܲܠ Facebook – [www.facebook.com/NDISAus](http://www.facebook.com/NDISAus)

ܡܵܨܝܼܬܘܿܢ ܬܵܒܥܝܼܬܘܿܢ ܠܲܢ ܥܲܠ Twitter – [@NDIS](https://twitter.com/NDIS)

### ܣܢܵܕܬܵܐ ܩܵܐ ܕܗܲܡܙܸܡܝܼܬܘܿܢ ܥܲܡܲܢ

ܡܵܨܝܼܬܘܿܢ ܗܲܡܙܸܡܝܼܬܘܿܢ ܥܲܡܲܢ ܡܼܢ ܥܲܠ ܐܸܢܬܸܪܢܸܬ ܒܡܲܦܠܲܚܬܵܐ ܕܪܘܼܫܡܵܐ ܕܕܝܼܲܢ ܕ webchat ܕܝܼܠܹܗ ܒܪܹܫ ܫܵܘܦܲܢ ܐܸܠܸܟܬܪܘܿܢܵܝܵܐ – [www.ndis.gov.au](http://www.ndis.gov.au/)

ܐܸܢ ܟܹܐ ܗܲܡܙܸܡܝܼܬܘܿܢ ܚܲܕ ܠܸܫܵܢܵܐ ܐ݉ܚܹܪ݉ܢܵܐ ܫܒܼܘܿܩ ܡܼܢ ܠܸܫܵܢܵܐ ܐܸܢܓܠܸܣܢܵܝܵܐ، ܡܵܨܝܼܬܘܿܢ ܡܲܚܒܸܪܝܼܬܘܿܢ ܩܵܐ ܚܸܠܡܲܬ ܕܬܲܪܓܲܡܬܵܐ (Translating and Interpreting Service (TIS)) – **131 450**

ܐܸܢ ܐܝܼܬܠܵܘܟܼܘܿܢ ܙܲܒܘܿܢܘܼܬܵܐ ܒܗܲܡܙܲܡܬܵܐ ܝܲܢ ܒܡܲܫܡܲܥܬܵܐ، ܡܵܨܝܼܬܘܿܢ ܡܲܚܒܸܪܝܼܬܘܿܢ:

TTY **1800 555 677** –

ܗܲܡܙܸܡܘܼܢ ܘܡܲܫܡܸܥܡܘܼܢ **1800 555 727** –

## ܣܸܕܪܵܐ ܕܚܲܒܪܵܢܹ̈ܐ

**ܒܹܝܬ ܕܝܼܢܵܐ ܦܘܼܪܢܵܣܵܝܵܐ ܕܩܒܼܵܠܝܵܬܹ̈ܐ (AAT)**

AAT ܟܹܐ ܥܵܒܼܹܕ ܬܢܵܝܬܵܐ ܕܓܲܫܲܩܬܵܐ ܥܲܠ ܦܘܼܣܩܵܢܹ̈ܐ ܕܫܘܼܠܛܵܢܵܐ.

**ܚܸܠܡܲܬܹ̈ܐ ܕܢܛܵܪܬܵܐ ܕܫܲܒܼܪܵܐ**

ܚܸܠܡܲܬܹ̈ܐ ܕܢܛܵܪܬܵܐ ܕܫܲܒܼ̈ܪܹܐ ܡܵܨܝܼ ܫܵܩܠܝܼ ܦܘܼܣܩܵܢܵܐ ܐܸܢ ܚܲܕ ܫܲܒܼܪܵܐ:

* ܠܹܐ ܝܠܹܗ ܫܲܝܢܵܝܵܐ (ܣܲܠܵܡܲܬ) ܓܵܘ ܒܲܝܬܹܗ
* ܠܹܐ ܡܵܨܹܐ ܕܚܵܝܹܐ ܥܲܡ ܒܲܝܬܘܼܬܹܗ.

**ܦܘܼܪܥܵܢܵܐ ܕܚܘܼܠܵܦܵܐ**

ܦܘܼܪܥܵܢܵܐ ܒܲܪܩܘܼܒܼܠ ܚܘܼܣܪܵܢܵܐ ܝܼܠܹܗ ܙܘܼܙܹ̈ܐ ܕܒܲܠܟܵܐ ܩܲܒܠܝܼܬܘܿܢ ܠܗܘܿܢ ܐܸܢ ܩܲܡ ܗܵܘܹܐ ܠܵܘܟܼܘܿܢ ܚܲܕ ܓܸܕܫܵܐ.

**ܦܸܢܫܸܢ ܕܣܢܵܕܬܵܐ ܕܫܲܦܠܘܼܬܵܐ (DSP)**

DSP ܝܼܠܹܗ ܚܲܕ ܦܘܼܪܥܵܢܵܐ ܡܼܢ ܫܘܼܠܛܵܢܵܐ ܩܵܐ ܕܗܲܝܸܪ ܠܵܘܟܼܘܿܢ ܒܛܝܼܡܵܐ ܕܡܸܢܕܝܼܵܢܹ̈ܐ ܕܚܲܝܘܼܬܵܐ ܡܼܢ ܝܵܘܡܵܐ ܠܝܵܘܡܵܐ.

**ܡܸܨܥܵܝܘܼܬܵܐ ܒܟܼܝܼܪܵܝܬܵܐ**

NDIS ܐܵܦ ܟܹܐ ܗܲܝܸܪ ܩܵܐ ܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܕܩܵܢܝܼ ܣܢܵܕܬܵܐ:

* ܐܲܝܟܼ ܟܡܵܐ ܕܡܸܬܗܵܘܝܵܢܬܵܐ ܝܠܵܗܿ ܒܓ̰ܲܠܕܘܼܬܵܐ ܓܵܘ ܚܲܝܲܝ̈ܗܝ
* ܐܝܼܡܲܢ ܒܫܘܼܪܵܝܵܐ ܗܵܘܹܐ ܠܗܘܿܢ ܚܕܵܐ ܫܲܦܠܘܼܬܵܐ.

ܐܵܗܵܐ ܟܹܐ ܦܵܐܹܫ ܩܸܪܝܵܐ ܡܸܨܥܵܝܘܼܬܵܐ ܒܟ݂ܝܼܪܵܝܬܵܐ.

ܡܵܨܝܵܢܬܵܐ ܝܠܵܗܿ ܛܲܒܲܩܬܘܿܗܿ ܩܵܐ ܬܸܪܘܲܝܗܝ ܩܵܐ ܫܲܒܼ̈ܪܹܐ ܘܐܵܦ ܩܵܐ ܐ݉ܢܵܫܹ̈ܐ ܟܡܝܼܠܹ̈ܐ ܒܫܸܢܹ̈ܐ.

**ܚܫܝܼܚܵܐ**

ܐܸܢ ܚܲܕ ܐ݉ܢܵܫܵܐ ܡܵܨܹܐ ܫܲܘܬܸܦ ܓܵܘ NDIS ܟܹܐ ܐܵܡܪܲܚ ܝܼܠܹܗ ܚܫܝܼܚܵܐ.

**ܡܲܨܝܵܢܘܼܬܵܐ ܦܘܼܠܚܵܢܵܝܬܵܐ**

ܡܨܵܝܬܵܘܟܼܘܿܢ ܦܘܼܠܚܵܢܵܝܬܵܐ ܝܼܠܵܗܿ ܕܵܐܟܼܝܼ ܐܲܚܬܘܿܢ:

* ܦܲܪܡܝܼܬܘܿܢ ܠܓܘܼܒܵܝܹ̈ܐ ܕܐܝܼܬܠܵܘܟܼܘܿܢ
* ܥܵܒܼܕܝܼܬܘܿܢ ܡܸܢܕܝܼܵܢܹ̈ܐ ܩܵܐ ܓܵܢܵܘܟܼܘܿܢ
* ܝܵܠܦܝܼܬܘܿܢ ܡܗܝܼܪܘܼܝܵܬܹ̈ܐ ܚܲܕܬܬܹ̈ܐ
* ܝܵܗܒܼܝܼܬܘܿܢ ܘܫܵܩܠܝܼܬܘܿܢ ܥܲܡ ܐ݉ܚܹܪ݉ܢܹ̈ܐ ܡܘܿܕܝܼ ܕܒܵܥܝܼܬܘܿܢ.

**ܫܲܦܠܘܼܬܵܐ ܗܵܘܢܵܝܬܵܐ**

ܚܕܵܐ ܫܲܦܠܘܼܬܵܐ ܗܵܘܢܵܝܬܵܐ ܟܹܐ ܥܵܒܼܕܵܐ ܟܵܐܪ ܥܲܠ ܕܵܐܟܼܝܼ:

* ܝܵܠܦܝܼܬܘܿܢ
* ܫܲܪܝܼܬܘܿܢ ܩܸܛ̈ܪܹܐ
* ܝܵܗܒܼܝܼܬܘܿܢ ܘܫܵܩܠܝܼܬܘܿܢ
* ܥܵܒܼܕܝܼܬܘܿܢ ܡܸܢܕܝܼܵܢܹ̈ܐ ܒܓܵܢܵܘܟܼܘܿܢ.

**ܫܘܼܠܛܵܢܵܐ ܩܵܢܘܿܢܵܝܵܐ**

ܐܝܼܡܲܢ ܕܚܲܕ ܐ݉ܢܵܫܵܐ ܐܝܼܬܠܹܗ ܫܘܼܠܛܵܢܵܐ ܩܵܢܘܿܢܵܝܵܐ، ܡܵܨܹܐ ܫܵܩܹܠ ܦܘܼܣܩܵܢܹ̈ܐ ܡܼܢ ܓܹܒܵܘܟܼܘܿܢ ܐܝܼܡܲܢ ܕܠܹܐ ܡܵܨܝܼܬܘܿܢ ܫܵܩܠܝܼܬܘܿܢ ܦܘܼܣܩܵܢܹ̈ܐ ܒܓܵܢܵܘܟܼܘܿܢ.

**ܚܘܼܛܵܛܵܐ ܕ NDIS**

ܚܲܕ ܚܘܼܛܵܛܵܐ ܕ NDIS ܝܼܠܹܗ ܚܲܕ ܐܸܫܛܵܪܵܐ ܕܐܝܼܬܠܹܗ ܡܵܘܕܥܵܢܘܼܬܵܐ ܒܘܼܕ:

* ܕܝܼܵܘܟܼܘܿܢ ܘܒܘܼܕ ܢܝܼܫܵܘܟܼ̈ܘܿܢ
* ܣܢܵܕܝܵܬܹ̈ܐ ܕܣܢܝܼܩܹ̈ܐ ܝܬܘܿܢ ܥܲܠܲܝܗܝ
* ܡܲܘܲܠܬܵܐ ܕ NDIS ܒܸܕ ܝܵܗܒܼܵܐ ܠܵܘܟܼܘܿܢ.

**ܐܵܢܲܢܩܵܝܵܐ**

ܐܝܼܡܲܢ ܕܚܲܕ ܡܸܢܕܝܼ ܝܼܠܹܗ ܐܵܢܲܢܩܵܝܵܐ، ܝܼܠܹܗ ܡܸܢܕܝܼ ܕܚܲܕ ܦܲܪܨܘܿܦܵܐ ܣܢܝܼܩܵܐ ܝܠܹܗ ܐܸܠܹܗ.

**ܩܲܝܘܼܡܵܐ**

ܐܝܼܢܵܐ ܐܸܢ ܠܹܐ ܡܵܨܝܼܬܘܿܢ ܫܵܩܠܝܼܬܘܿܢ ܦܘܼܣܩܵܢܹ̈ܐ ܥܲܡ ܣܢܵܕܬܵܐ، ܐܲܚܢܲܢ ܒܲܠܟܵܐ ܛܲܥܲܚ ܒܵܬ݉ܪ ܚܲܕ ܦܲܪܨܘܿܦܵܐ ܩܘܼܪܒܵܐ ܐܸܠܵܘܟܼܘܿܢ ܗܿܘ ܕܡܵܨܹܐ ܫܵܩܹܠ ܦܘܼܣܩܵܢܹ̈ܐ ܡܼܢ ܓܹܒܵܘܟܼܘܿܢ.

ܟܹܐ ܩܵܪܲܚܠܹܗ ܐܵܗܵܐ ܦܲܪܨܘܿܦܵܐ ܩܲܝܘܼܡܵܐ.

**ܚܸܠܡܲܬܹ̈ܐ ܕܡܲܣܲܡܬܵܐ ܕܒܵܠܵܐ ܕܠܒܼܲܕܲܪ ܡܼܢ ܒܲܝܬܵܐ**

ܐܝܼܡܲܢ ܕܚܲܕ ܫܲܒܼܪܵܐ ܝܲܢ ܦܲܪܨܘܿܦܵܐ ܥܠܲܝܡܵܐ ܠܹܐ ܡܵܨܹܐ ܕܚܵܝܹܐ ܥܲܡ ܐܲܒܼܵܗܹ̈ܗ ܝܲܢ ܥܲܡ ܡܲܣܸܡܵܢܵܐ ܕܒܵܠܵܐ ܥܲܠܹܗ، ܟܹܐ ܚܵܝܹܐ ܓܵܘ ܡܲܣܲܡܬܵܐ ܕܒܵܠܵܐ ܕܲܠܒܼܲܕܲܪ ܡܼܢ ܒܲܝܬܵܐ.

ܒܲܠܟܵܐ ܟܹܐ ܚܵܝܹܐ:

* ܥܲܡ ܚܕܵܐ ܒܲܝܬܘܼܬܵܐ ܦܪܝܼܫܬܵܐ
* ܓܵܘ ܚܲܕ ܒܲܝܬܵܐ ܩܵܐ ܫܲܒܼ̈ܪܹܐ ܓܵܘ ܡܲܣܲܡܬܵܐ ܕܒܵܠܵܐ ܕܲܠܒܼܲܕܲܪ ܡܼܢ ܒܲܝܬܵܐ.

**ܡܫܲܘܬܸܦܵܢܹ̈ܐ**

ܐܝܼܡܲܢ ܕܐ݉ܢܵܫܹ̈ܐ ܕܐܝܼܬܠܗܘܿܢ ܫܲܦܠܘܼܬܵܐ ܫܲܘܬܸܦܝܼ ܓܵܘ NDIS، ܟܹܐ ܩܵܪܲܚ ܠܗܘܿܢ ܡܫܲܘܬܸܦܵܢܹ̈ܐ.

**ܐܲܡܝܼܢܵܝܵܐ**

ܐܝܼܡܲܢ ܕܚܲܕ ܡܸܢܕܝܼ ܝܼܠܹܗ ܐܲܡܝܼܢܵܝܵܐ، ܠܹܐ ܦܵܪܹܩ(ܝܼܠܹܗ ܦܵܝܫܵܢܵܐ).

**ܡܸܬܩܲܒܠܵܢܹ̈ܐ**

ܐܝܼܡܲܢ ܕܚܲܕ ܡܸܢܕܝܼ ܝܼܠܹܗ ܡܸܬܩܲܒܠܵܢܵܐ، ܝܼܠܹܗ ܟܹܐܢܵܐ.

**ܬܢܵܝܬܵܐ ܕܓܲܫܲܩܬܵܐ**

ܐܝܼܡܲܢ ܕܥܵܒܼܕܲܚ ܚܕܵܐ ܬܢܵܝܬܵܐ ܕܓܲܫܲܩܬܵܐ ܥܲܠ ܚܲܕ ܡܸܢܕܝܼ، ܟܹܐ ܨܲܚܨܲܚ ܕܚܵܙܲܚ ܡܘܿܕܝܼ:

* ܦܠܵܚܵܐ ܝܠܹܗ ܨܦܵܝܝܼ
* ܡܵܨܹܐ ܕܦܵܠܹܚ ܒܘܼܫ ܨܦܵܝܝܼ.

**ܒܼܝܼܙܵܐ**

ܚܕܵܐ ܒܼܝܼܙܵܐ ܝܼܠܵܗܿ ܚܲܕ ܐܸܫܛܵܪܵܐ ܕܟܹܐ ܐܵܡܪܵܐ ܡܵܨܝܼܬܘܿܢ ܐܵܙܠ݉ܝܼܬܘܿܢ ܠܚܲܕ ܐܲܬܪܵܐ ܐ݉ܚܹܪ݉ܢܵܐ ܩܵܐ ܚܲܕ ܡܸܬܚܵܐ ܡܬܘܼܚܸܡܵܐ ܕܥܸܕܵܢܵܐ.

ܕܵܣܬܵܐ ܕܡܛܵܝܬܵܐ ܠܡܵܘܕܥܵܢܘܼܬܵܐ ܡܘܼܒܪܹܐܠܵܗܿ ܠܐܵܗܵܐ ܐܸܫܛܵܪܵܐ ܕܡܠܘܿܐܵܐ ܗܵܣܵܢܵܝ ܩܪܵܝܬܹܗ ܐܲܚܟ̰ܝܼ. ܩܵܐ ܟܠ ܒܘܼܩܵܪܹ̈ܐ ܕܗܵܘܝܼ ܒܘܼܕ ܐܵܗܵܐ ܐܸܫܛܵܪܵܐ، ܐܸܢ ܒܲܣܡܵܐ ܠܵܘܟܼܘܿܢ ܣܲܚܒܸܪܘܼܢ ܠܫܵܘܦܵܐ ܐܸܠܸܟܬܪܘܿܢܵܝܵܐ [**www.informationaccessgroup.com**](http://www.informationaccessgroup.com/). ܗܲܒܼܠܘܼܢ ܡܸܢܝܵܢܵܐ ܕܫܘܼܓܼ݉ܠܵܐ 4848.

DA0645 Assyrian (LOTE) Booklet: 1 Applying for the NDIS Oct 2022

## ܢܘܼܩܙܹ̈ܐ ܡܲܢܗܸܪܵܢܹ̈ܐ

|  |
| --- |
| ܢܩܘܿܪܘܼܢ ܝܲܢ ܡܚܝܼܡܘܼܢ ܠܐܲܟܼܵܐ ܩܵܐ ܕܡܲܥܒܼܸܪܝܼܬܘܿܢ ܠܡܠܘܿܐܵܐ. |